ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣ

της 28ης Απριλίου 1999

σχετικά με την κατάργηση των προηγούμενων εκδόσεων του κοινού εγχειριδίου και της κοινής προξενικής εγκυκλίου και των παραρτημάτων τους

[SCH/Com-ex (99) 13]

Η ΕΚΤΕΛΕΣΤΙΚΗ ΕΠΙΤΡΟΠΗ,

Έχοντας υπόψη:

το άρθρο 132 της σύμβασης εφαρμογής της συμφωνίας του Σένγκεν,

τα άρθρα 3, 5, 6, 7, 8, 11, 12, 17, 18 και 25 της εν λόγω σύμβασης, αφενός, καθώς και τα άρθρα 9 και 17 της εν λόγω σύμβασης, αφετέρου,

Εκτιμώντας ότι είναι προς το συμφέρον των κρατών Σένγκεν να εφαρμόζουν ομοιόμορφους κανόνες για τη χορήγηση θεωρήσεων στο πλαίσιο της κοινής τους πολιτικής για την κυκλοφορία των προσώπων, με σκοπό την πρόληψη ενδεχόμενων αρνητικών επιπτώσεων σε ό, τι αφορά τη μετανάστευση και την εσωτερική ασφάλεια,

Επιθυμώντας τη συγκομιδή θετικών εμπειριών βάσει της κοινής προξενικής εγκυκλίου και αποσκοπώντας στην περαιτέρω εναρμόνιση των διαδικασιών χορήγησης θεώρησης,

Βασιζόμενη στην αρχή της αλληλεγγύης μεταξύ των κρατών Σένγκεν,

ΑΠΟΦΑΣΙΖΕΙ:

I. 1. Εγκρίνεται η νέα έκδοση της κοινής προξενικής εγκυκλίου και των παραρτημάτων της [Προσάρτημα(1)].

2. Εγκρίνεται η νέα έκδοση του κοινού εγχειριδίου και των παραρτημάτων του [Προσάρτημα 2(2)].

Στις εν λόγω εκδόσεις ενσωματώθηκαν:

Οι τροποποιήσεις (ενημερότητα) των παραρτημάτων 1, 2, 3, 5, 7, 9, 10, 12 και 15 της κοινής προξενικής εγκυκλίου καθώς και των αντιστοίχων παραρτημάτων 5, 5Α, 14Β, 10, 6Β, 6Γ και 14Α του κοινού εγχειριδίου.

II. Με την υιοθέτηση της νέας αυτής έκδοσης, καταργούνται τα έγγραφα του προσαρτήματος 3, τα οποία αναφέρονται στις προηγούμενες εκδόσεις της κοινής προξενικής εγκυκλίου ή του κοινού εγχειριδίου και στα παραρτήματα αυτών.

III. Υποβάλλεται προς λήψη γνώσης το έγγραφο σχετικά με τον πίνακα εκπροσωπήσεων κατά τη χορήγηση θεωρήσεων [Προσάρτημα 4(3)].

IV. Η παρούσα απόφαση αρχίζει να ισχύει την ημέρα της έγκρισής της.

Λουξεμβούργο, 28 Απριλίου 1999.

Ο Πρόεδρος

C. H. Schapper

(1) Τα Παραρτήματα 5, 9 και 10 είναι εμπιστευτικά. Βλέπε έγγραφο SCH/Cοm-ex (98) 17.

(2) Εμπιστευτικό έγγραφο. Βλέπε έγγραφο SCH/Cοm-ex (98) 17.

(3) Έγγραφο SCH/II (95) 16, rev 19: δεν έχει δημοσιευθεί.

Προσάρτημα 1

ΚΟΙΝΗ ΠΡΟΞΕΝΙΚΗ ΕΓΚΥΚΛΙΟΣ ΠΡΟΣ ΤΙΣ ΔΙΠΛΩΜΑΤΙΚΕΣ ΚΑΙ ΕΜΜΙΣΘΕΣ ΠΡΟΞΕΝΙΚΕΣ ΑΡΧΕΣ

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΠΑΡΑΡΤΗΜΑΤΑ ΤΗΣ ΚΟΙΝΗΣ ΠΡΟΞΕΝΙΚΗΣ ΕΓΚΥΚΛΙΟΥ

1. - Κοινός επίσημος κατάλογος των κρατών οι πολίτες των οποίων υποβάλλονται υποχρεωτικά στο καθεστώς θεωρήσεων

- Ενημερωμένη απογραφή των κρατών, τους πολίτες των οποίων κανένα συμβαλλόμενο μέρος δεν υποβάλλει στο καθεστώς θεωρήσεων

- Ενημερωμένη απογραφή των κρατών τους πολίτες των οποίων ένα συμβαλλόμενο μέρος υποβάλλει στο καθεστώς θεωρήσεων, ενώ ένα ή περισσότερα συμβαλλόμενα μέρη όχι.

2. Καθεστώς κυκλοφορίας για τους κατόχους διπλωματικού ή υπηρεσιακού διαβατηρίου και για κατόχους άδειας ελευθέρας κυκλοφορίας την οποία χορηγούν ορισμένοι διεθνείς οργανισμοί διακυβερνητικού χαρακτήρα στους υπαλλήλους τους

3. Κατάλογος των κρατών οι πολίτες των οποίων, ή οι κάτοχοι ταξιδιωτικών εγγράφων τα οποία έχουν εκδοθεί από τα εν λόγω κράτη, υποβάλλονται υποχρεωτικά στο καθεστώς θεωρήσεων διέλευσης από αεροδρόμιο

4. Κατάλογος εγγράφων τα οποία επιτρέπουν την είσοδο χωρίς θεώρηση

5. Κατάλογος αιτήσεων θεώρησης οι οποίες υπόκεινται σε προηγούμενη διαβούλευση μεταξύ των κεντρικών αρχών, σύμφωνα με το άρθρο 17 παράγραφος 2

6. Κατάλογος των επίτιμων προξένων οι οποίοι είναι εξουσιοδοτημένοι, κατ' εξαίρεση και σε προσωρινή βάση, να χορηγούν ομοιόμορφες θεωρήσεις

7. Ποσά αναφοράς για τη διέλευση των συνόρων τα οποία καθορίζονται ετησίως από τις εθνικές αρχές

8. Υποδείγματα της αυτοκόλλητης θεώρησης και πληροφόρηση για τα χαρακτηριστικά ασφαλείας

9. Στοιχεία τα οποία τα συμβαλλόμενα μέρη θα καταχωρήσουν, αν χρειασθεί, στη ζώνη των εθνικών παρατηρήσεων

10. Οδηγίες σχετικά με την καταχώρηση στοιχείων στη ζώνη οπτικής ανάγνωσης

11. Κριτήρια σε σχέση με τα ταξιδιωτικά έγγραφα επί των οποίων είναι δυνατό να τίθεται αυτοκόλλητη θεώρηση

12. Εισπρακτέα για τη χορήγηση της ομοιόμορφης θεώρησης τέλη σε ευρώ

13. Οδηγίες για τον τρόπο συμπλήρωσης της αυτοκόλλητης θεώρησης

14. Υποχρεώσεις ενημέρωσης των συμβαλλομένων μερών κατά τη χορήγηση θεωρήσεων περιορισμένης εδαφικής ισχύος, την ακύρωση, την ανάκληση και τη μείωση της διάρκειας ισχύος της ομοιόμορφης θεώρησης και κατά τη χορήγηση εθνικών τίτλων διαμονής

15. Υποδείγματα των εναρμονισμένων εντύπων σε ό, τι αφορά τα αποδεικτικά πρόσκλησης, τις δηλώσεις ανάληψης ευθύνης ή τα πιστοποιητικά φιλοξενίας που εκπονήθηκαν από τα συμβαλλόμενα μέρη

ΚΟΙΝΗ ΕΓΚΥΚΛΙΟΣ

προς τις διπλωματικές και έμμισθες προξενικές αρχές των συμβαλλομένων μερών της συμφωνίας Σένγκεν

ΠΡΟΫΠΟΘΕΣΕΙΣ ΓΙΑ ΤΗ ΧΟΡΗΓΗΣΗ ΟΜΟΙΟΜΟΡΦΗΣ ΘΕΩΡΗΣΗΣ, Η ΟΠΟΙΑ ΘΑ ΙΣΧΥΕΙ ΓΙΑ ΤΟΝ ΕΝΙΑΙΟ ΧΩΡΟ ΟΛΩΝ ΤΩΝ ΣΥΜΒΑΛΛΟΜΕΝΩΝ ΜΕΡΩΝ ΤΗΣ ΣΥΜΦΩΝΙΑΣ ΣΕΝΓΚΕΝ

xxΕΜΠΙΣΤΕΥΤΙΚΟ

xxI. ΓΕΝΙΚΕΣ ΔΙΑΤΑΞΕΙΣ

1. Πεδίο εφαρμογής

Οι ακόλουθες κοινές διατάξεις, οι οποίες βασίζονται σε εκείνες του κεφαλαίου 3 (τμήματα 1 και 3) της "Σύμβασης εφαρμογής της συμφωνίας του Σένγκεν της 14ης Ιουνίου 1985, μεταξύ των κυβερνήσεων των κρατών της οικονομικής ένωσης των χωρών της Μπενελούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας, σχετικά με την προοδευτική κατάργηση των ελέγχων", που υπογράφηκε στο Σένγκεν στις 19 Ιουνίου 1990, και στην οποία προσχώρησαν από τότε η Ιταλία, η Ισπανία, η Πορτογαλία, η Ελλάδα και η Αυστρία, εφαρμόζονται κατά την εξέταση των αιτήσεων που αφορούν τις θεωρήσεις για παραμονή που δεν υπερβαίνει τους τρεις μήνες, συμπεριλαμβανομένων των θεωρήσεων διελεύσεως (transit) που ισχύουν για τον ενιαίο χώρο των συμβαλλομένων μερών(1).

Οι θεωρήσεις με δικαίωμα διαμονής άνω των τριών μηνών εξακολουθούν να υπόκεινται σε εθνικές διαδικασίες και επιτρέπουν τη διαμονή μόνο στο έδαφος του συμβαλλόμενου μέρους, το οποίο τις χορήγησε. Ωστόσο, οι κάτοχοι παρομοίων θεωρήσεων θα δύνανται να διέρχονται μέσω της επικράτειας των άλλων συμβαλλομένων μερών, προκειμένου να μεταβούν στην επικράτεια του συμβαλλόμενου μέρους το οποίο χορήγησε τη θεώρηση, εκτός εάν δεν πληρούν τις προβλεπόμενες από το άρθρο 5 παράγραφος 1 στοιχεία α), δ) και ε) προϋποθέσεις εισόδου ή εάν είναι καταχωρημένοι στον εθνικό κατάλογο ανεπιθύμητων του συμβαλλόμενου μέρους, από το έδαφος του οποίου επιθυμούν να διέλθουν.

2. Ορισμοί και είδη θεωρήσεων

2.1. Ομοιόμορφη θεώρηση

Η ομοιόμορφη θεώρηση είναι η άδεια ή η απόφαση η οποία υλοποιείται μέσω της επικόλλησης αυτοκόλλητης θεώρησης από ένα συμβαλλόμενο μέρος στο διαβατήριο, το ταξιδιωτικό έγγραφο ή σε οποιοδήποτε άλλο έγγραφο το οποίο επιτρέπει τη διάβαση των συνόρων. Επιτρέπει στον αλλοδαπό ο οποίος υπόκειται στην υποχρέωση θεώρησης να εμφανιστεί σε ένα σημείο εισόδου των εξωτερικών συνόρων του κράτους το οποίο τη χορήγησε ή σε ένα άλλο κράτος μέλος για να ζητήσει, ανάλογα με το είδος της θεώρησης, τη διέλευση ή τη διαμονή εφόσον πληροί τις υπόλοιπες προϋποθέσεις για τη διέλευση ή την είσοδο. Η κατοχή θεώρησης δεν παρέχει αμετάκλητο δικαίωμα εισόδου.

2.1.1. Θεώρηση διέλευσης από αερολιμένα

Πρόκειται για θεώρηση η οποία επιτρέπει στον αλλοδαπό ο οποίος υποβάλλεται ειδικά στην υποχρέωση αυτή, να διέλθει (transit) από τη διεθνή ζώνη ενός αεροδρομίου, χωρίς ωστόσο να του επιτρέπεται η πρόσβαση στο έδαφος της εν λόγω χώρας, σε περίπτωση προσγείωσης λόγω ανταπόκρισης μίας διεθνούς πτήσης με άλλη διεθνή πτήση ή μεταφοράς επιβατών από μία διεθνή πτήση προς άλλη διεθνή πτήση. Η απαίτηση της θεώρησης αυτής αποτελεί εξαίρεση στο γενικό προνόμιο της άνευ θεωρήσεως διέλευσης από την εν λόγω διεθνή ζώνη διέλευσης.

Οι χώρες οι πολίτες των οποίων υπόκεινται στην υποχρέωση αυτού του είδους θεώρησης περιλαμβάνονται στο παράρτημα 3. Στην υποχρέωση αυτή υπόκεινται και όσοι δεν είναι πολίτες των χωρών αυτών, αλλά κατέχουν ταξιδιωτικό έγγραφο το οποίο χορηγήθηκε από τις αρχές των χωρών αυτών.

Οι εξαιρέσεις από την υποχρέωση διέλευσης από αερολιμένα ρυθμίζονται στο μέρος III του παραρτήματος 3.

2.1.2. Θεώρηση διέλευσης

Πρόκειται για θεώρηση η οποία επιτρέπει σε αλλοδαπό ο οποίος μεταβαίνει από ένα τρίτο κράτος προς ένα άλλο τρίτο κράτος, να διέλθει από τον ενιαίο χώρο των συμβαλλομένων μερών.

Η θεώρηση αυτή είναι δυνατόν να χορηγηθεί για μία, δύο ή, κατ' εξαίρεση, για περισσότερες διελεύσεις, χωρίς ωστόσο η διάρκεια της κάθε διέλευσης να υπερβαίνει τις πέντε ημέρες.

2.1.3. Θεώρηση για παραμονή μικρής διαρκείας ή τουριστική. Θεώρηση για πολλαπλές εισόδους

Πρόκειται για τη θεώρηση η οποία επιτρέπει σε έναν αλλοδαπό να ζητήσει την είσοδο στον ενιαίο χώρο των κρατών μελών για λόγους άλλους από τη μετανάστευση και για συνεχή διαμονή ή για περισσότερες της μίας διαμονές των οποίων η συνολική διάρκεια δε θα υπερβαίνει τους τρεις μήνες ανά εξάμηνο από την ημερομηνία της πρώτης εισόδου. Η θεώρηση αυτή μπορεί να χορηγηθεί, κατά γενικό κανόνα, για μία ή περισσότερες εισόδους.

Στην περίπτωση ορισμένων αλλοδαπών οι οποίοι πρέπει να μεταβαίνουν συχνά σε ένα ή περισσότερα κράτη μέλη, στα πλαίσια, για παράδειγμα, ταξιδιών για εμπορικές συναλλαγές, η θεώρηση για διαμονή μικρής διαρκείας μπορεί να χορηγηθεί για πολλαπλές διαμονές το σύνολο των οποίων δε θα υπερβαίνει τους τρεις μήνες ανά εξάμηνο. Η ισχύς της πολλαπλής αυτής θεώρησης μπορεί να είναι έως ένα έτος και, κατ' εξαίρεση, για περισσότερα έτη για ορισμένες κατηγορίες προσώπων (βλέπε μέρος V 2. σημείο 2.1).

2.1.4. Ομαδική θεώρηση

Πρόκειται για θεώρηση διελεύσεως ή διέλευσης αεροδρομίου ή μικρής διαρκείας διαμονής μέχρι 30 ημερών, η οποία μπορεί να χορηγηθεί -εκτός εάν τούτο αντιβαίνει προς την εθνική νομοθεσία- προκειμένου να τεθεί σε ένα ομαδικό διαβατήριο μιας ομάδας αλλοδαπών. Η ομάδα αυτή πρέπει να έχει συσταθεί κοινωνικά ή θεσμικά πριν από την απόφαση πραγματοποίησης του ταξιδιού, τα δε μέλη της ομάδας πρέπει να εισέρχονται στον ενιαίο χώρο των συμβαλλομένων μερών, να διαμένουν σε αυτόν και να εξέρχονται από αυτόν, ως αναπόσπαστη ομάδα.

Η ομαδική θεώρηση χορηγείται για ομάδες οι οποίες αποτελούνται από πέντε έως πενήντα άτομα. Θα πρέπει να υπάρχει ένας τουλάχιστον υπεύθυνος της ομάδας, ο οποίος να είναι εφοδιασμένος με ατομικό διαβατήριο και, εφόσον τούτο απαιτείται, ατομική θεώρηση.

2.2. Θεώρηση για παραμονή μεγάλης διάρκειας

Η θεώρηση για διαμονή άνω των τριών μηνών είναι εθνική θεώρηση η οποία χορηγείται από κάθε συμβαλλόμενο μέρος σύμφωνα με την εθνική του νομοθεσία.

Ωστόσο, η εν λόγω θεώρηση θα ισχύει και ως ομοιόμορφη θεώρηση διέλευσης επιτρέπουσα στον κάτοχό της να μεταβαίνει στην επικράτεια της χώρας η οποία τη χορήγησε, υπό τον όρο ότι η διάρκεια της διέλευσης δεν θα υπερβαίνει τις πέντε ημέρες από την ημερομηνία εισόδου, εκτός εάν ο κάτοχός της δεν πληροί τις προϋποθέσεις εισόδου ή εάν είναι καταχωρημένος στον κατάλογο ανεπιθύμητων του ή των συμβαλλομένων μερών από τα οποία επιθυμεί να διέλθει (βλέπε παράρτημα 4).

2.3. Θεώρηση περιορισμένης εδαφικής ισχύος

Πρόκειται για θεώρηση η οποία χορηγείται κατ' εξαίρεση σε κατόχους ισχυρού διαβατηρίου, ταξιδιωτικού εγγράφου ή οιουδήποτε άλλου εγγράφου, το οποίο επιτρέπει τη διέλευση των συνόρων σε περιπτώσεις κατά τις οποίες επιτρέπεται η διαμονή αποκλειστικά και μόνο στο εθνικό έδαφος ενός ή περισσοτέρων συμβαλλόμενων μερών. Η είσοδος και η έξοδος του κατόχου της στον και από τον ενιαίο χώρο θα πραγματοποιούνται μέσω του εδάφους του ή των συμβαλλομένων μερών τα οποία τη χορήγησαν (βλέπε μέρος V.3 της παρούσας κοινής εγκυκλίου).

2.4. Θεώρηση χορηγούμενη στα σύνορα(2)

II. ΑΡΜΟΔΙΑ ΔΙΠΛΩΜΑΤΙΚΗ Ή ΠΡΟΞΕΝΙΚΗ ΑΡΧΗ

Οι αλλοδαποί οι οποίοι υποβάλλονται υποχρεωτικά στο καθεστώς θεώρησης (βλέπε παράρτημα 1) και επιθυμούν να εισέλθουν στο έδαφος ενός συμβεβλημένου στη συμφωνία του Σένγκεν μέρους, υποχρεούνται να απευθύνονται στην υπηρεσία θεωρήσεων της αρμόδιας διπλωματικής ή προξενικής αρχής.

1. Καθορισμός του αρμόδιου κράτους

1.1. Κράτος αρμόδιο να αποφανθεί για μία αίτηση

Η εξέταση των αιτήσεων και η χορήγηση ομοιομόρφων θεωρήσεων μικρής διάρκειας ή διέλευσης (transit) υπάγονται στην αρμοδιότητα, κατά την ακόλουθη σειρά:

α) - του συμβαλλόμενου μέρους το έδαφος του οποίου αποτελεί μοναδικό ή κύριο προορισμό του ταξιδίου. Σε καμία περίπτωση δε θεωρείται ως κύριος προορισμός το κράτος διέλευσης.

Σε κάθε περίπτωση ο καθορισμός του συμβαλλόμενου μέρος κύριου προορισμού γίνεται από τη διπλωματική ή έμμισθη προξενική αρχή κατά την παραλαβή της αίτησης. Η αρχή προκειμένου να αποφανθεί λαμβάνει υπόψη το σύνολο των πραγματικών στοιχείων και ιδίως το σκοπό του ταξιδίου, τη διαδρομή και τη διάρκεια της διαμονής ή των διαμονών. Κατά την εξέταση των κριτηρίων αυτών, η διπλωματική ή προξενική αρχή θα βασίζεται κυρίως στα δικαιολογητικά έγγραφα που προσκομίζει ο αιτών,

- η διπλωματική ή έμμισθη προξενική αρχή θα βασίζεται ειδικότερα στο σκοπό ή το κύριο αντικείμενο του ταξιδιού, όταν ένας ή περισσότεροι προορισμοί είναι άμεση συνέπεια ή συμπλήρωση ενός άλλου προορισμού,

- η διπλωματική ή έμμισθη προξενική αρχή θα βασίζεται ειδικότερα στην πιο μακρά διάρκεια της διαμονής, όταν κανένας προορισμός δεν είναι άμεση συνέπεια ή συμπλήρωση άλλου προορισμού· σε περίπτωση διαμονής ίσης διάρκειας, ο πρώτος προορισμός είναι καθοριστικός·

β) - του συμβαλλόμενου μέρους στο οποίο πραγματοποιείται η πρώτη είσοδος, όταν δεν είναι δυνατό να προσδιορισθεί το κράτος του κύριου προορισμού.

Ως κράτος πρώτης εισόδου νοείται το κράτος από τα εξωτερικά σύνορα του οποίου ο αιτών την ομοιόμορφη θεώρηση εισέρχεται στον ενιαίο χώρο των κρατών Σένγκεν μετά το διαβατηριακό έλεγχο,

- όταν το συμβαλλόμενο μέρος πρώτης εισόδου δεν απαιτεί από τον αιτούντα θεώρηση, δεν υποχρεούται να του τη χορηγήσει και -εκτός εάν του τη χορηγήσει οικειοθελώς και με τη σύμφωνη γνώμη του αιτούντος- η αρμοδιότητα μεταβιβάζεται στο κράτος μέλος πρώτου προορισμού ή το κράτος πρώτης διέλευσης, το οποίο απαιτεί από τον αιτούντα θεώρηση,

- η εξέταση των αιτήσεων και η χορήγηση θεωρήσεων περιορισμένης εδαφικής ισχύος (έδαφος ενός συμβαλλόμενου μέρους ή της Μπενελούξ) υπάγονται στην αρμοδιότητα του ή των συμβαλλομένων μερών, τα οποία οι θεωρήσεις αυτές αφορούν.

1.2. Κράτος που ενεργεί κατ' εκπροσώπηση του αρμόδιου να εξετάσει τη σχετική αίτηση κράτους

α) Εάν σε μία χώρα δεν υπάρχει διπλωματική ή έμμισθη προξενική αρχή του αρμόδιου κράτους να αποφανθεί κατ' εφαρμογήν του άρθρου 12 της σύμβασης, σχετικά με την αίτηση θεώρησης, η ομοιόμορφη θεώρηση δύναται να χορηγηθεί από τη διπλωματική ή έμμισθη προξενική αρχή κράτους μέλους το οποίο αντιπροσωπεύει τα συμφέροντα του αρμόδιου κράτους. Η θεώρηση χορηγείται για λογαριασμό του κράτους το οποίο αντιπροσωπεύεται, ύστερα από προηγούμενη εξουσιοδότηση του τελευταίου, αφού προηγουμένως έχει γίνει η διαβούλευση μεταξύ των κεντρικών αρχών, εάν κριθεί απαραίτητο. Εάν υπάρχει διπλωματική ή έμμισθη προξενική αρχή ενός κράτους Μπενελούξ, τούτη εκπροσωπεί αυτεπαγγέλτως τα λοιπά κράτη Μπενελούξ.

β) Αν υπάρχει στην πρωτεύουσα ενός κράτους, διπλωματική ή έμμισθη προξενική αρχή του αρμόδιου κράτους, όχι όμως και στην περιοχή όπου υπεβλήθη η αίτηση, και εάν, αντιθέτως, ένα ή περισσότερα κράτη Σένγκεν διαθέτουν στην περιοχή αυτή έμμισθη προξενική αρχή, οι θεωρήσεις θα είναι δυνατόν, κατ' εξαίρεση και αποκλειστικά στις χώρες μεγάλης εδαφικής έκτασης, να χορηγούνται από άλλο κράτος κατ' αντιπροσώπευση του αρμόδιου κράτους, εάν υπάρχει ρητή συμφωνία αντιπροσώπευσης μεταξύ των δύο κρατών και σύμφωνα με τις διατάξεις της συμφωνίας αυτής.

γ) Οι διατάξεις των σημείων α) και β), επιτρέπουν σε όλες τις περιπτώσεις στον αιτούντα θεώρηση να απευθυνθεί, κατά τη βούλησή του, είτε στην έμμισθη προξενική αρχή του αρμόδιου κατ' αντιπροσώπευση κράτους είτε στη διπλωματική ή έμμισθη προξενική αρχή του αρμόδιου για τη χορήγηση κράτους.

δ) Η ομάδα εργασίας II "Θεωρήσεις" εκπονεί πίνακα σχετικά με τους συμπεφωνηθέντες κανόνες εκπροσώπησης, τον οποίο αναθεωρεί σε τακτά διαστήματα.

ε) Η χορήγηση θεωρήσεων Σένγκεν σε τρίτα κράτη όπου δεν εκπροσωπούνται όλα τα κράτη Σένγκεν σε σχέση με το άρθρο 30 παράγραφος 1 στοιχείο α) της σύμβασης εφαρμογής της συμφωνίας του Σένγκεν λαμβάνει χώρα βάσει των κατωτέρω αρχών:

- Οι κανόνες εκπροσώπησης κατά την εξέταση αιτήσεων θεώρησης ισχύουν για τις ομοιόμορφες θεωρήσεις διέλευσης από αερολιμένα, διέλευσης και διαμονής μικρής διάρκειας οι οποίες χορηγούνται στα πλαίσια της σύμβασης εφαρμογής Σένγκεν και βάσει της κοινής προξενικής εγκυκλίου. Το εκπροσωπούν κράτος οφείλει να εφαρμόζει ταχέως τις διατάξεις της ΚΠΕ με ζήλο ανάλογο εκείνου που επιδεικνύει κατά τη χορήγηση ιδίων θεωρήσεων του αυτού τύπου και διάρκειας.

- Με την επιφύλαξη τυχόν ρητών διμερών συμφωνιών, η εκπροσώπηση δεν αφορά τις θεωρήσεις που χορηγούνται με σκοπό την άσκηση έμμισθης επαγγελματικής δραστηριότητας ή δραστηριότητας που υπόκειται σε προέγκριση από το κράτος στο οποίο πρόκειται να ασκηθεί. Οι αιτούντες αυτού του είδους θεωρήσεων πρέπει να απευθύνονται στη διαπιστευμένη προξενική αρχή του κράτους στο οποίο προτίθενται να ασκήσουν την εν λόγω δραστηριότητα.

- Τα κράτη Σένγκεν δεν υποχρεούνται να εκπροσωπούνται στον τομέα της χορήγησης θεωρήσεων σε όλα τα τρίτα κράτη. Τα κράτη Σένγκεν μπορούν να αποφασίσουν ότι οι αιτήσεις χορήγησης θεωρήσεων που υποβάλλονται σε ορισμένα τρίτα κράτη ή οι αιτήσεις για μια συγκεκριμένη κατηγορία θεωρήσεων θα πρέπει να απευθύνονται σε μια διπλωματική ή προξενική αρχή του κράτους κύριου προορισμού.

- Η αποτίμηση του κινδύνου λαθρομετανάστευσης, κατά την υποβολή αιτήσεων θεώρησης, εναπόκειται πλήρως στη διπλωματική ή προξενική αρχή η οποία εξετάζει την αίτηση θεώρησης.

- Τα εκπροσωπούμενα κράτη δέχονται να αναλάβουν την ευθύνη για την εξέταση αιτήσεων παροχής ασύλου από κατόχους θεωρήσεων οι οποίες έχουν χορηγηθεί κατ' εκπροσώπηση και φέρουν σχετική ειδική ένδειξη.

- Σε εξαιρετικές περιπτώσεις, για τις αιτήσεις θεώρησης ορισμένων κατηγοριών αλλοδαπών, μπορεί να οριστεί μέσω διμερών συμφωνιών ότι οι αρχές των εκπροσωπούντων κρατών είτε υποβάλλουν τις εν λόγω αιτήσεις στις αρχές του εκπροσωπούμενου κράτους όπου ευρίσκεται ο κύριος προορισμός, είτε τις παραπέμπουν σε μια διπλωματική ή προξενική αρχή του εν λόγω κράτους. Οι προαναφερόμενες κατηγορίες θα οριστούν εγγράφως, ενδεχομένως ανά διπλωματική ή προξενική αρχή. Στην περίπτωση αυτή, θεωρείται ότι η θεώρηση χορηγείται με εξουσιοδότηση του εκπροσωπούμενου κράτους, βάσει των διατάξεων του άρθρου 30 παράγραφος 1 στοιχείο α) της σύμβασης εφαρμογής Σένγκεν.

- Οι διμερείς συμφωνίες μπορούν να συνταχθούν μεταγενέστερα, βάσει εκτιμήσεων σε εθνικό επίπεδο σχετικά με τις αιτήσεις παροχής ασύλου οι οποίες ενδεχομένως υποβλήθηκαν κατά τη διάρκεια μιας συγκεκριμένης περιόδου από κατόχους θεωρήσεων που χορηγήθηκαν κατ' εκπροσώπηση, καθώς και βάσει εκτιμήσεων σχετικών με άλλα συναφή δεδομένα τα οποία αφορούν τη χορήγηση της εν λόγω θεώρησης. Μπορεί επίσης να συμφωνηθεί ότι η εκπροσώπηση δεν ισχύει για ορισμένες διπλωματικές και προξενικές αρχές (ενδεχομένως ούτε για ορισμένες ιθαγένειες).

- Η εκπροσώπηση λαμβάνει χώρα μόνο για τη χορήγηση θεωρήσεων. Αν δεν είναι δυνατό να χορηγηθεί θεώρηση, επειδή ο ενδιαφερόμενος αλλοδαπός δεν ήταν σε θέση να αποδείξει ότι πληροί τις σχετικές προϋποθέσεις, ο εν λόγω αλλοδαπός πρέπει να ενημερώνεται σχετικά με τη δυνατότητα να υποβάλει αίτηση θεώρησης σε μια διπλωματική ή προξενική αρχή του κράτους Σένγκεν όπου ευρίσκεται ο κύριος προορισμός του.

- Το κανονιστικό πλαίσιο της εκπροσώπησης μπορεί να αποτελέσει αντικείμενο περαιτέρω βελτίωσης, με την επέκταση του δικτύου διαβούλευσης διαμέσου της ανάπτυξης του λογισμικού προκειμένου οι διπλωματικές ή προξενικές αρχές του εκπροσωπούντος κράτους να μπορούν να προβαίνουν σε διαβούλευση, με απλό τρόπο, με τις κεντρικές αρχές του εκπροσωπούμενου κράτους.

- Ο πίνακας εκπροσώπησης για τη χορήγηση θεωρήσεων Σένγκεν σε τρίτα κράτη, όπου δεν εκπροσωπούνται όλα τα κράτη Σένγκεν, υποβάλλεται στην κεντρική ομάδα προκειμένου να λαμβάνει γνώση των τροποποιήσεων που έχουν περιληφθεί στον πίνακα, μετά από κοινού συμφωνία μεταξύ των ενδιαφερόμενων κρατών Σένγκεν.

2. Αιτήσεις θεωρήσεων οι οποίες υποβάλλονται σε προέγκριση των εθνικών κεντρικών αρχών ή εκείνων ενός άλλου ή περισσοτέρων άλλων κρατών μελών σύμφωνα με το άρθρο 17 παράγραφος 2

2.1. Προέγκριση από την εθνική κεντρική αρχή

Η διπλωματική ή η έμμισθη προξενική αρχή, η οποία εξετάζει την αίτηση, θα πρέπει να ζητά την προέγκριση της κεντρικής της αρχής, να τη συμβουλεύεται ή να της γνωστοποιεί την απόφαση την οποία προτίθεται να λάβει βάσει των περιπτώσεων και σύμφωνα με τους όρους και προθεσμίες που έχουν οριστεί από το νόμο και την εθνική πρακτική. Οι περιπτώσεις προέγκρισης περιλαμβάνονται στο παράρτημα 5 μέρος Α.

2.2. Διαβουλεύσεις με την κεντρική αρχή ενός ή περισσοτέρων συμβαλλόμενων μερών

Η διπλωματική ή έμμισθη προξενική αρχή στην οποία υποβλήθηκε η αίτηση οφείλει να ζητά την προέγκριση της εθνικής κεντρικής αρχής, η οποία στη συνέχεια θα διαβιβάσει την αίτηση στις αρμόδιες κεντρικές αρχές ενός ή περισσοτέρων κρατών (βλέπε μέρος V 2. 2.3). Για όσο χρόνο δεν έχει καταρτισθεί ο οριστικός κατάλογος από την εκτελεστική επιτροπή θα χρησιμοποιείται ο κατάλογος ο οποίος επισυνάπτεται στην παρούσα κοινή εγκύκλιο (βλέπε παράρτημα 5 μέρος Β).

2.3. Διαδικασίες διαβούλευσης σε περιπτώσεις εκπροσώπησης

α) Οι αιτήσεις χορήγησης θεωρήσεων σχετικά με τις ιθαγένειες του παραρτήματος 5 Γ οι οποίες υποβάλλονται κατ' εκπροσώπηση ενός εταίρου σε πρεσβεία ή προξενική αρχή ενός κράτους Σένγκεν, αποτελούν αντικείμενο διαβουλεύσεων με το κράτος που εκπροσωπείται.

β) Τα στοιχεία των αιτήσεων χορήγησης θεωρήσεων που ανταλλάσσονται είναι τα ίδια με αυτά που χρησιμοποιούνται σήμερα, στο πλαίσιο των διαβουλεύσεων του παραρτήματος 5 Β. Εντούτοις, στο έντυπο πρέπει οπωσδήποτε να υπάρχει μία ζώνη σχετικά με τα στοιχεία του κράτους που εκπροσωπείται.

γ) Οι προθεσμίες, η παράταση των προθεσμιών αυτών και το είδος των απαντήσεων θα είναι οι ίδιες με εκείνες που προβλέπονται σήμερα στην κοινή προξενική εγκύκλιο.

δ) Οι διαβουλεύσεις κατά την ερμηνεία του παραρτήματος 5 Β διεξάγονται από το κράτος που εκπροσωπείται.

3. Αιτήσεις θεωρήσεων από αλλοδαπούς μη μόνιμους κάτοικους

Όταν υποβάλλεται μια αίτηση σε ένα κράτος το οποίο δεν αποτελεί το κράτος μόνιμης κατοικίας του αιτούντος και υπάρχουν αμφιβολίες για τις πραγματικές του προθέσεις (και ιδιαίτερα όταν διαφαίνεται κίνδυνος παράνομης μετανάστευσης), η θεώρηση δύναται να χορηγείται μόνον μετά από προηγούμενη διαβούλευση με τη διπλωματική ή προξενική αρχή του κράτους μόνιμης κατοικίας του αιτούντος ή/και της κεντρικής προξενικής αρχής.

4. Εξουσιοδότηση για τη χορήγηση ομοιόμορφης θεώρησης

Μόνον οι διπλωματικές ή έμμισθες προξενικές αρχές των κρατών Σένγκεν είναι εξουσιοδοτημένες να χορηγούν ομοιόμορφες θεωρήσεις με εξαίρεση τις περιπτώσεις του παραρτήματος 6.

III. ΠΑΡΑΛΑΒΗ ΤΗΣ ΑΙΤΗΣΗΣ

1. Έντυπα για τις αιτήσεις θεώρησης. Αριθμός αντιτύπων της αίτησης

Συμπληρώνεται τουλάχιστον ένα αντίτυπο του εντύπου της αίτησης, το οποίο θα μπορεί να χρησιμοποιείται κυρίως κατά τη διαβούλευση μεταξύ των κεντρικών αρχών. Τα συμβαλλόμενα μέρη μπορούν, στο μέτρο που το απαιτούν οι εθνικές διοικητικές διαδικασίες, να ζητούν περισσότερα αντίτυπα της αίτησης.

2. Δικαιολογητικά τα οποία πρέπει να επισυνάπτονται στην αίτηση

Οι αλλοδαποί πρέπει να επισυνάπτουν στην αίτηση τα ακόλουθα έγγραφα:

α) ισχυρό ταξιδιωτικό έγγραφο το οποίο να επιδέχεται θεώρηση (βλέπε παράρτημα 11)·

β) εάν χρειάζεται, τα έγγραφα που αιτιολογούν το σκοπό και τους όρους της προβλεπόμενης διαμονής.

Αν οι πληροφορίες τις οποίες διαθέτει η διπλωματική ή προξενική αρχή δείχνουν ότι ο αιτών χαίρει καλής φήμης, το προσωπικό που είναι επιφορτισμένο με τη χορήγηση των θεωρήσεων έχει τη δυνατότητα να τον απαλλάσσει από την υποχρέωση υποβολής των εγγράφων που αιτιολογούν το σκοπό και τους όρους της διαμονής.

3. Εγγύηση σχετικά με την επιστροφή και τα μέσα διαβίωσης

Οι αιτούντες πρέπει να είναι σε θέση να πείσουν τη διπλωματική ή προξενική αρχή, στην οποία υπεβλήθη η αίτηση, ότι διαθέτουν επαρκή μέσα διαβίωσης, καθώς και ότι υπάρχουν εγγυήσεις ότι θα επιστρέψουν στη χώρα προέλευσης.

4. Προσωπική συνέντευξη με τον αιτούντα

Ο αιτών πρέπει να κληθεί κατά γενικό κανόνα να παρουσιαστεί προσωπικά ενόψει της διπλωματικής ή προξενικής αρχής, προκειμένου να εκθέσει προφορικά τα κίνητρα της αίτησής του, ιδίως σε περίπτωση βάσιμων αμφιβολιών σχετικά με τον πραγματικό σκοπό της διαμονής ή την πρόθεση επιστροφής στη χώρα προέλευσης.

Στο βαθμό που δεν υπάρχουν βάσιμες αμφιβολίες για την καλή πίστη του αιτούντος, υπάρχει δυνατότητα προφανώς να γίνει παρέκκλιση από την αρχή αυτή, λαμβανομένης υπόψη της φήμης του ή της απόστασης την οποία είναι αναγκασμένος να διανύσει μέχρι τη διπλωματική ή προξενική αρχή. Το ίδιο ισχύει και στις περιπτώσεις των οργανωμένων ταξιδίων (ομαδικά ταξίδια), λόγω της εγγύησης που απορρέει από το γεγονός ότι τα ταξίδια αυτά διοργανώνονται από ένα γνωστό και αξιόπιστο ταξιδιωτικό πρακτορείο.

IV. ΝΟΜΙΚΗ ΒΑΣΗ

Η ομοιόμορφη θεώρηση χορηγείται μόνο αν πληρούνται οι όροι εισόδου τους οποίους ορίζουν οι διατάξεις των άρθρων 15 και 5 της σύμβασης εφαρμογής. Το κείμενο των άρθρων αυτών παρατίθεται κατωτέρω:

Άρθρο 15

Καταρχήν, οι θεωρήσεις οι οποίες αναφέρονται στο άρθρο 10 δεν χορηγούνται παρά μόνο εάν ο αλλοδαπός πληροί τους όρους εισόδου οι οποίοι ορίζονται στο άρθρο 5 παράγραφος 1 στοιχεία α), γ), δ) και ε).

Άρθρο 5

1. Για διαμονή η οποία δεν υπερβαίνει τους τρεις μήνες, η είσοδος στον ενιαίο χώρο των συμβαλλομένων μερών είναι δυνατόν να χορηγείται στον αλλοδαπό ο οποίος πληροί τους ακόλουθους όρους:

α) να κατέχει ισχυρό ή ισχυρά έγγραφα, καθορισμένα από την εκτελεστική επιτροπή, τα οποία του επιτρέπουν να διέλθει τα σύνορα·

β) να διαθέτει μία ισχυρή θεώρηση, εάν απαιτείται·

γ) να παρουσιάζει, εάν χρειάζεται, έγγραφα τα οποία αιτιολογούν το σκοπό και τους όρους της προβλεπόμενης διαμονής και διαθέτει επαρκή μέσα διαβίωσης, τόσο για τη διάρκεια της προβλεπόμενης διαμονής όσο και για την επιστροφή στη χώρα προέλευσης ή για τη διέλευση προς ένα τρίτο κράτος στο οποίο είναι εξασφαλισμένη η είσοδός του, ή όπου μπορεί να αποκτήσει νομίμως τα μέσα αυτά·

δ) να μην είναι καταχωρημένος στον κατάλογο ανεπιθυμήτων·

ε) να μη θεωρείται ότι μπορεί να απειλήσει τη δημόσια τάξη, την εθνική ασφάλεια ή τις διεθνείς σχέσεις ενός από τα συμβαλλόμενα μέρη.

2. Η είσοδος στον ενιαίο χώρο των συμβαλλομένων μερών πρέπει να απαγορεύεται στον αλλοδαπό ο οποίος δεν πληροί το σύνολο των προϋποθέσεων αυτών, εκτός εάν ένα συμβαλλόμενο μέρος θεωρεί απαραίτητη την παρέκκλιση από την αρχή αυτή για ανθρωπιστικούς λόγους, λόγους που συνδέονται με το εθνικό συμφέρον ή λόγω διεθνών υποχρεώσεων. Στην περίπτωση αυτή η είσοδος θα περιορίζεται στο έδαφος του ενδιαφερόμενου συμβαλλόμενου μέρους, το οποίο οφείλει να ειδοποιεί τα άλλα συμβαλλόμενα μέρη.

Οι κανόνες αυτοί δεν εμποδίζουν την εφαρμογή των ειδικών διατάξεων οι οποίες αφορούν το δικαίωμα ασύλου, ούτε των διατάξεων του άρθρου 18.

Οι θεωρήσεις περιορισμένης εδαφικής ισχύος χορηγούνται σύμφωνα κατά τους όρους του άρθρου 11 παράγραφος 2, του άρθρου 14 παράγραφος 1, του άρθρου 16 και του άρθρου 5 παράγραφος 2 (βλέπε μέρος V 3).

Άρθρο 11, παράγραφος 2

2. Οι διατάξεις της παραγράφου 1 δεν αποκλείουν όπως, κατά τη διάρκεια του σχετικού εξαμήνου, ένα συμβαλλόμενο μέρος χορηγεί, αν υπάρχει ανάγκη, μια νέα θεώρηση της οποίας η ισχύς θα περιορίζεται στο έδαφός του.

Άρθρο 14, παράγραφος 1

1. Καμία θεώρηση δεν είναι δυνατό να τίθεται σε ταξιδιωτικό έγγραφο αν το τελευταίο δεν ισχύει για κανένα από τα συμβαλλόμενα μέρη. Αν το ταξιδιωτικό έγγραφο δεν ισχύει παρά μόνο για ένα ή περισσότερα συμβαλλόμενα μέρη, η θεώρηση που θα τίθεται θα ισχύει μόνο γι' αυτό ή γι' αυτά τα συμβαλλόμενα μέρη.

Άρθρο 16

Αν ένα συμβαλλόμενο μέρος εκτιμά ότι, για έναν από τους λόγους οι οποίοι απαριθμούνται στο άρθρο 5 παράγραφος 2, είναι απαραίτητο να παρεκκλίνει από την αρχή η οποία καθορίζεται στο άρθρο 15, χορηγώντας θεώρηση σε έναν αλλοδαπό ο οποίος δεν πληροί το σύνολο των όρων εισόδου οι οποίοι προβλέπονται στο άρθρο 5 παράγραφος 1, η ισχύς αυτής της θεώρησης περιορίζεται στο έδαφος αυτού του συμβαλλόμενου μέρους, το οποίο είναι υποχρεωμένο να ενημερώσει τα άλλα συμβαλλόμενα μέρη.

V. ΕΞΕΤΑΣΗ ΤΗΣ ΑΙΤΗΣΗΣ ΚΑΙ ΛΗΨΗ ΤΗΣ ΣΧΕΤΙΚΗΣ ΑΠΟΦΑΣΗΣ

Η διπλωματική ή προξενική αρχή ελέγχει καταρχάς τα προσκομισθέντα έγγραφα (1) και λαμβάνει την αποφασή της σχετικά με την αίτηση θεώρησης αφού τα μελετήσει (2):

Βασικά κριτήρια για την εξέταση της αίτησης

Υπενθυμίζεται ότι κύριοι προβληματισμοί οι οποίοι πρέπει να καθοδηγούν την εξέταση των αιτήσεων θεώρησης είναι: η ασφάλεια των κρατών μελών Σένγκεν, η καταπολέμηση της παράνομης μετανάστευσης ως και άλλες πτυχές των διεθνών σχέσεων. Ανάλογα με τις χώρες, ένας δύναται να κατισχύει των άλλων, πρέπει όμως να λαμβάνονται πάντα όλοι υπόψη.

Όσον αφορά την ασφάλεια, ο πρόξενος πρέπει να είναι βέβαιος ότι έχουν γίνει οι απαραίτητοι έλεγχοι: έλεγχος του καταλόγου ανεπιθυμήτων (ερυθρά δελτία), μέσω του συστήματος πληροφόρησης Σένγκεν και προέγκριση των κεντρικών αρχών για τις χώρες οι οποίες υπόκεινται στη διαδικασία αυτή.

Σχετικά με τον κίνδυνο λαθραίας μετανάστευσης, η εκτίμηση εναπόκειται αποκλειστικά στη διπλωματική ή προξενική αρχή. Η εξέταση των αιτήσεων αποσκοπεί στον εντοπισμό των υποψηφίων λαθρομεταναστών οι οποίοι επιζητούν να εισέλθουν και να εγκατασταθούν στον ενιαίο χώρο των συμβαλλομένων μερών Σένγκεν με το πρόσχημα μιας θεώρησης για τουρισμό, σπουδές, εμπορικές συναλλαγές ή επίσκεψη συγγενών. Για το λόγο αυτό, απαιτείται ιδιαίτερη επαγρύπνηση όσον αφορά τους "πληθυσμούς οι οποίοι παρουσιάζουν υψηλό μεταναστευτικό κίνδυνο", δηλαδή τους ανέργους και τα άτομα τα οποία στερούνται σταθερών πόρων. Εάν υπάρχουν αμφιβολίες σχετικά με τη γνησιότητα των εγγράφων και των προσκομισθέντων δικαιολογητικών, η διπλωματική ή προξενική αρχή δεν θα χορηγεί τη θεώρηση.

Αντίθετα, οι έλεγχοι θα είναι πιο ελαστικοί για τους αιτούντες οι οποίοι είναι γνωστοί ως πρόσωπα "bona fide" ενώ οι πρόξενοι θα αλληλοενημερώνονται για τις πληροφορίες αυτές στα πλαίσια της επιτόπιας προξενικής συνεργασίας.

1. Εξέταση των αιτήσεων για λήψη θεώρησης

1.1. Εξέταση της αίτησης για θεώρηση

- Η αιτηθείσα διάρκεια διαμονής που ζητείται πρέπει να αντιστοιχεί στο σκοπό για τον οποίο ζητείται.

- Οι απαντήσεις στις ερωτήσεις του εντύπου πρέπει να είναι πλήρεις και να έχουν συνοχή. Το έντυπο θα πρέπει να περιέχει φωτογραφία ταυτότητας του αιτούντος και να αναφέρει, στο μέτρο του δυνατού, τον κύριο προορισμό του ταξιδίου του.

1.2. Εξακρίβωση της ταυτότητας του αιτούντος και έλεγχος του καταλόγου ανεπιθυμήτων μέσω του συστήματος πληροφόρησης Σένγκεν (SIS). Θα πρέπει να ελέγχεται επίσης εάν ο αιτών αποτελεί απειλή για την ασφάλεια σε βαθμό που να δικαιολογεί την απόρριψη της αίτησης θεώρησης ή εάν υπάρχει κίνδυνος να πρόκειται για επίδοξο λαθρομετανάστη, λόγω παραβίασης της διάρκειας του δικαιώματος διαμονής, το οποίο του έδιδε παλαιότερη θεώρηση.

1.3. Έλεγχος του ταξιδιωτικού εγγράφου

- Εξακρίβωση της εγκυρότητας του εγγράφου. Τούτο επιβάλλεται να είναι πλήρες, να μην είναι πλαστό ούτε παραχαραγμένο.

- Εξακρίβωση τις εδαφικής ισχύος του ταξιδιωτικού εγγράφου. Το έγγραφο πρέπει να ισχύει για την είσοδο στον ενιαίο χώρο των συμβαλλομένων μερών Σένγκεν.

- Εξακρίβωση της διάρκειας της ισχύος του ταξιδιωτικού εγγράφου. Η διάρκεια της ισχύος του θα πρέπει να υπερβαίνει κατά τρεις μήνες τη λήξη της διάρκειας ισχύος της θεώρησης (άρθρο 13 παράγραφος 2 της σύμβασης εφαρμογής).

- Ωστόσο για επείγοντες ανθρωπιστικούς λόγους ή εθνικού συμφέροντος ή λόγω διεθνών υποχρεώσεων, είναι δυνατόν να χορηγούνται κατ' εξαίρεση θεωρήσεις σε ταξιδιωτικά έγγραφα των οποίων η διάρκεια ισχύος είναι μικρότερη από αυτή που αναφέρεται στην προηγούμενη παράγραφο (τρεις μήνες), υπό τον όρο ότι η εν λόγω διάρκεια ισχύος θα υπερβαίνει εκείνη της θεώρησης και ότι η επιστροφή θα είναι απόλυτα εγγυημένη.

- Εξακρίβωση της διάρκειας προηγουμένων διαμονών στον ενιαίο χώρο των συμβαλλομένων μερών.

1.4. Εξέταση άλλων δικαιολογητικών σε συνάρτηση με την αίτηση

Ο αριθμός και η φύση των δικαιολογητικών εξαρτώνται από τον ενδεχόμενο κίνδυνο λαθραίας μετανάστευσης και τις επιτόπιες συνθήκες (π.χ. μετατρεψιμότητα του νομίσματος) και είναι δυνατόν να ποικίλλουν από τη μια χώρα στην άλλη. Όσον αφορά την αξιολόγηση των δικαιολογητικών, οι διπλωματικές και προξενικές αρχές των συμβαλλομένων μερών δύνανται να υιοθετήσουν πρακτικές προσαρμοσμένες στις επιτόπιες συνθήκες.

Τα δικαιολογητικά αυτά θα πρέπει υποχρεωτικά να αναφέρονται στα κίνητρα του ταξιδιού, τα μεταφορικά μέσα και την επιστροφή, τα μέσα διαβίωσης και τις συνθήκες κατάλυσης:

- Δικαιολογητικά τα οποία αφορούν το σκοπό του ταξιδίου, για παράδειγμα:

- επιστολή πρόσκλησης,

- επίσημη πρόσκληση (π.χ. σε συνέδρια),

- συμμετοχή σε οργανωμένο ταξίδι.

- Δικαιολογητικά τα οποία αφορούν το δρομολόγιο, τα μεταφορικά μέσα και την επιστροφή, για παράδειγμα:

- εισιτήριο μετ' επιστροφής,

- συνάλλαγμα για τη βενζίνη ή ασφάλεια του αυτοκινήτου.

- Δικαιολογητικά τα οποία αφορούν τα μέσα διαβίωσης

Είναι δυνατόν να γίνονται δεκτά ως απόδειξη επαρκών μέσων διαβίωσης: ρευστό χρήμα σε μετατρέψιμο νόμισμα, ταξιδιωτικές επιταγές, βιβλιάρια επιταγών επί λογαριασμού σε συνάλλαγμα, πιστωτικές κάρτες ή οιοδήποτε άλλο μέσο το οποίο χρησιμεύει ως απόδειξη για την ύπαρξη πόρων σε συνάλλαγμα.

Το ύψος των μέσων διαβίωσης πρέπει να είναι ανάλογο με τη διάρκεια και το σκοπό διαμονής καθώς και με το κόστος διαβίωσης στην ή στις χώρες Σένγκεν που γίνεται η επίσκεψη. Για το σκοπό αυτό, οι εθνικές αρχές των συμβαλλόμενων μερών θα καθορίζουν ετησίως ενδεικτικά ποσά για τη διέλευση των συνόρων (βλέπε παράρτημα 7)(3).

- Δικαιολογητικά τα οποία αφορούν την κατάλυση:

Είναι δυνατόν να γίνονται αποδεκτά ως δικαιολογητικά για την κατάλυση, μεταξύ άλλων, τα ακόλουθα έγγραφα:

α) οι κρατήσεις σε ξενοδοχειακή ή παρόμοια επιχείρηση·

β) έγγραφα τα οποία πιστοποιούν την ύπαρξη μισθωτήριου συμβολαίου ή τίτλου ιδιοκτησίας, στο όνομα του αιτούντος θεώρηση και σε κατοικία ευρισκόμενη στην επισκεπτόμενη χώρα·

γ) όταν ο αλλοδαπός δηλώνει ότι θα φιλοξενηθεί στην κατοικία ενός φυσικού ή νομικού προσώπου, οι προξενικές αρχές θα πρέπει να ελέγξουν εάν ο αλλοδαπός θα φιλοξενηθεί πράγματι στο μέρος το οποίο έχει δηλώσει:

- είτε με ελέγχους από τις εθνικές αρχές, στο μέτρο που κρίνονται αναγκαίες,

- είτε απαιτώντας την προσκόμιση από τον αιτούντα βεβαίωσης η οποία να πιστοποιεί τη δέσμευση φιλοξενίας υπό τη μορφή ενιαίου εντύπου το οποίο συμπληρώνεται από τον φιλοξενούντα και θεωρείται απο την αρμόδια αρχή του συμβαλλομένου μέρους σύμφωνα με τις διατάξεις της εθνικής του νομοθεσίας. Υπόδειγμα του ενιαίου αυτού εντύπου είναι δυνατόν να υιοθετηθεί από την εκτελεστική επιτροπή.

- είτε απαιτώντας την προσκόμιση από τον αιτούντα επίσημης ή δημόσιας βεβαίωσης η οποία να πιστοποιεί τη δέσμευση φιλοξενίας, η οποία θα έχει επικυρωθεί και ελεγχθεί σύμφωνα με την εθνική νομοθεσία του συμβαλλόμενου μέρους.

Η προσκόμιση των εγγράφων τα οποία αφορούν τη δέσμευση φιλοξενίας και τα οποία προβλέπονται στα δύο προηγούμενα σημεία δεν αποτελεί νέα προϋπόθεση για τη χορήγηση θεώρησης. Τα έγγραφα αυτά έχουν πάντως πρακτική σημασία εφόσον προορίζονται να αποδείξουν στον πρόξενο την εξασφάλιση καταλύματος και, ενδεχομένως, μέσων διαβίωσης. Αν ένα συμβαλλόμενο μέρος χρησιμοποιεί ένα παρόμοιο έγγραφο, θα πρέπει σε αυτό να διευκρινίζεται οπωσδήποτε η ταυτότητα του ατόμου το οποίο φιλοξενεί και του (των) προσκεκλημένου(-ων), η διεύθυνση της κατοικίας, η διάρκεια και ο σκοπός της διαμονής, η ενδεχόμενη συγγενική σχέση καθώς και το νομότυπο ή μη της διαμονής του φιλοξενούντα.

Μετά τη χορήγηση της θεώρησης, ο πρόξενος θα σφραγίσει και θα αναγράψει τον αριθμό της θεώρησης στο έγγραφο ώστε να μη χρησιμοποιηθεί εκ νέου.

Οι έλεγχοι αυτοί έχουν σκοπό να αποτρέψουν τις καταχρηστικές προσκλήσεις, τις πλαστές προσκλήσεις ή εκείνες οι οποίες προέρχονται από αλλοδαπούς των οποίων το καθεστώς παραμονής είναι παράνομο ή επισφαλές.

Η προσκόμιση δικαιολογητικού κατάλυσης -πριν από την υποβολή της αίτησης θεώρησης- δύναται να μην απαιτηθεί όταν ο αιτών αποδείξει ότι κατέχει επαρκή οικονομικά μέσα για την κάλυψη των εξόδων συντήρησης και κατάλυσής του στο συμβαλλόμενο μέρος ή τα συμβαλλόμενα μέρη τα οποία προτίθεται να επισκεφθεί.

- Άλλα δικαιολογητικά τα οποία ενδέχεται να απαιτηθούν, όπως π.χ.:

- δικαιολογητικά τα οποία πιστοποιούν τον τόπο μόνιμης κατοικίας και τους δεσμούς με τη χώρα μόνιμης κατοικίας,

- άδεια γονέων για τους ανήλικους,

- δικαιολογητικά σχετικά με την κοινωνικοεπαγγελματική κατάσταση του αιτούντος.

Όταν απαιτούνται δηλώσεις ανάληψης ευθύνης, πιστοποιητικά φιλοξενίας, κ.λπ. σύμφωνα με την εθνική νομοθεσία ενός κράτους Σένγκεν προκειμένου να στοιχειοθετούνται οι προσκλήσεις μεταξύ ιδιωτών ή επιχειρηματιών, τα εν λόγω έγγραφα εκδίδονται υπό τη μορφή εναρμονισμένου εντύπου.

1.5. Έλεγχος της καλής πίστης του αιτούντος

Προκειμένου να αξιολογηθεί η καλή πίστη του αιτούντος, οι προξενικές αρχές ελέγχουν αν ο αιτών συμπεριλαμβάνεται στα πρόσωπα, τα οποία θεωρούνται "καλής πίστης" στα πλαίσια της επιτόπιας προξενικής συνεργασίας.

Επιπλέον συμβουλεύονται τις πληροφορίες οι οποίες έχουν ανταλλαγεί και οι οποίες αναφέρονται στο μέρος VIII 3 της παρούσας κοινής εγκυκλίου.

2. Διαδικασία λήψης απόφασης σχετικά με τις αιτήσεις θεωρήσεων

2.1. Επιλογή του είδους θεώρησης και του αριθμού εισόδων

Μια ομοιόμορφη θεώρηση είναι δυνατόν να είναι (άρθρο 11):

- θεώρηση ισχυρή για μια ή περισσότερες εισόδους, υπό την προϋπόθεση ότι ούτε η διάρκεια της συνεχούς διαμονής ούτε η συνολική διάρκεια των διαδοχικών διαμονών υπερβαίνουν τους τρεις μήνες ανά εξάμηνο, από την ημερομηνία της πρώτης εισόδου,

- θεώρηση με διάρκεια ισχύος ενός έτους, η οποία δίνει δικαίωμα διαμονής τριών μηνών κατά τη διάρκεια περιόδου έξι μηνών και για πολλαπλές εισόδους. Μια τέτοια θεώρηση είναι δυνατόν να χορηγηθεί στα πρόσωπα τα οποία παρέχουν τις απαραίτητες εγγυήσεις και για τα οποία ένα συμβαλλόμενο μέρος εκδηλώνει ιδιαίτερο ενδιαφέρον. Σε εξαιρετικές περιπτώσεις είναι δυνατόν να χορηγηθεί σε ορισμένες κατηγορίες προσώπων μία θεώρηση με διάρκεια ισχύος μεγαλύτερης του έτους, έως πέντε έτη, η οποία να δίνει δικαίωμα πολλαπλών εισόδων.

- θεώρηση διέλευσης, η οποία επιτρέπει στον κάτοχό της να διέλθει μία, δύο ή, σε εξαιρετικές περιπτώσεις, περισσότερες φορές από τον ενιαίο χώρο των συμβαλλομένων μερών, προκειμένου να μεταβεί στο έδαφος ενός τρίτου κράτους, χωρίς η διάρκεια της διέλευσης να είναι δυνατόν να ξεπερνά τις πέντε ημέρες και εφόσον έχει εξακριβωθεί ότι επιτρέπεται η είσοδος του αλλοδαπού στο τρίτο κράτος τελικού προορισμού και η διαδρομή διέλευσης περνά λογικά από τον ενιαίο χώρο των συμβαλλόμενων μερών.

2.2. Διοικητική ευθύνη της προξενικής αρχής η οποία επιλαμβάνεται της αίτησης

Οι διπλωματικοί αντιπρόσωποι ή οι επικεφαλής των προξενικών αρχών αναλαμβάνουν, σύμφωνα με τις αρμοδιότητές τους σε εθνικό επίπεδο, την πλήρη ευθύνη ως προς τους όρους της πρακτικής χορήγησης θεωρήσεων από την αρχή τους και διαβουλεύονται μεταξύ τους.

Η διπλωματική ή προξενική αρχή λαμβάνει την απόφασή της βάσει του συνόλου των πληροφοριών τις οποίες διαθέτει και λαμβάνοντας υπόψη τη συγκεκριμένη κατάσταση του κάθε αιτούντος.

2.3. Ειδική διαδικασία σε περιπτώσεις διαβουλεύσεων με άλλες κεντρικές αρχές

Σε ό, τι αφορά τη διενέργεια των διαβουλεύσεων μεταξύ κεντρικών αρχών, τα συμβαλλόμενα μέρη αποφάσισαν τη δημιουργία συστήματος. Εάν διακοπεί η λειτουργία του τεχνικού συστήματος, για τη διενέργεια των διαβουλεύσεων είναι δυνατό για μια μεταβατική φάση και ανάλογα με την περίπτωση να εφαρμοσθούν τα ακόλουθα μέτρα:

- περιορισμός του αριθμού διαβουλεύσεων στις περιπτώσεις που κρίνονται απαραίτητες,

- χρήση του τοπικού δικτύου από τις πρεσβείες ή τα προξενεία των ενδιαφερομένων για την περαιτέρω διαβίβαση των διαβουλεύσεων κρατών,

- χρήση του δικτύου των πρεσβειών των συμβαλλομένων μερών που βρίσκονται σε κάθε συμβαλλόμενο μέρος: είτε α) στη χώρα που πρέπει να υποβάλλει την αίτηση διαβουλεύσεων είτε β) στη χώρα που πρέπει να υποβληθεί η αίτηση,

- χρήση των συμβατικών συστημάτων: φαξ, τηλέφωνο, κ.λπ., μεταξύ των σημείων επαφής,

- ενίσχυση της επαγρύπνησης υπέρ του κοινού συμφέροντος.

Στην περίπτωση των αιτούντων οι οποίοι υπάγονται στις κατηγορίες που ορίζονται στο παράρτημα 5Β κατηγορίες, δηλαδή οι οποίες υποβάλλονται στην προέγκριση μιας κεντρικής αρχής, του Υπουργείου Εξωτερικών ή μιας άλλης υπηρεσίας (άρθρο 17, παράγραφος 2 της σύμβασης εφαρμογής), η χορήγηση της ομοιόμορφης θεώρησης πραγματοποιείται σύμφωνα με τη διαδικασία, η οποία περιγράφεται κατωτέρω.

Η διπλωματική ή προξενική αρχή, η οποία επελήφθη της αίτησης ατόμου το οποίο υπάγεται σε μία από τις κατηγορίες οι οποίες υποβάλλονται σε διαβουλεύσεις με τις κεντρικές αρχές, υποχρεούται καταρχάς να βεβαιωθεί, αφού συμβουλευτεί το σύστημα πληροφόρησης Σένγκεν, ότι ο αιτών δεν είναι καταχωρημένος στον κατάλογο ανεπιθυμήτων (ερυθρά δελτία).

Επιπλέον, θα ακολουθήσει την ακόλουθη διαδικασία:

α) Διαδικασία

Η διαδικασία η οποία προβλέπεται στο στοιχείο β) δεν πρέπει να ακολουθηθεί όταν ο αιτών τη θεώρηση είναι καταχωρημένος στον κατάλογο ανεπιθυμήτων στο Σύστημα Πληροφόρησης Σένγκεν.

β) Διαβίβαση της αίτησης στην εθνική κεντρική αρχή

Η διπλωματική ή έμμισθη προξενική αρχή η οποία επελήφθη της αίτησης ατόμου το οποίο υπάγεται στις κατηγορίες οι οποίες υποβάλλονται σε διαβούλευση θα διαβιβάσει πάραυτα την αίτηση αυτή στις κεντρικές υπηρεσίες της χώρας της.

- Εάν η ερωτηθείσα κεντρική αρχή, του συμβαλλόμενου μέρους στην προξενική αρχή του οποίου υπεβλήθη η αίτηση και το οποίο είναι το αρμόδιο να την εξετάσει και να αποφανθεί, λάβει αρνητική απόφαση, δεν είναι απαραίτητο να ακολουθήσει τη διαδικασία διαβούλευσης με τις κεντρικές αρχές των συμβαλλομένων μερών τα οποία έχουν απαιτήσει να ζητείται η προέγκρισή τους.

- Σε περίπτωση αίτησης, η οποία εξετάζεται κατ' αντιπροσώπευση του αρμόδιου συμβαλλόμενου μέρους, η κεντρική αρχή του συμβαλλόμενου μέρους, σε προξενική αρχή του οποίου υπεβλήθη η αίτηση, τη διαβιβάζει στην κεντρική αρχή του συμβαλλόμενου μέρους. Εάν η κεντρική αρχή του αντιπροσωπευόμενου συμβαλλόμενου μέρους -ή, σε περίπτωση κατά την οποία τούτο προβλέπεται από τη συμφωνία αντιπροσώπευσης, η κεντρική αρχή του συμβαλλόμενου μέρους-αντιπροσώπου- αποφασίσει να απορρίψει την αίτηση θεώρησης, δεν είναι απαραίτητο να ξεκινήσει ή να συνεχιστεί διαδικασία διαβούλευσης με τις κεντρικές αρχές των συμβαλλομένων μερών τα οποία έχουν απαιτήσει να ζητείται η προέγκρισή τους.

γ) Πληροφορίες οι οποίες πρέπει να διαβιβάζονται στην κεντρική αρχή

Στα πλαίσια των διαβουλεύσεων μεταξύ των κεντρικών αρχών οι διπλωματικές ή προξενικές αρχές στις οποίες υπεβλήθη η αίτηση διαβιβάζουν τις ακόλουθες πληροφορίες στην κεντρική αρχή τους:

1. Διπλωματική ή προξενική αρχή στην οποία υπεβλήθη η αίτηση.

2. Επώνυμο και όνομα(-τα), ημερομηνία και τόπος γέννησης και στο βαθμό που είναι γνωστά τα ονόματα των γονέων των αιτούντων.

3. Ιθαγένεια των αιτούντων και, στο βαθμό που είναι γνωστές, προηγούμενες ιθαγένειές τους.

4. Είδος και αριθμός του ή των επιδειχθέντων ταξιδιωτικών εγγράφων καθώς και ημερομηνία έκδοσης και λήξης τους.

5. Διάρκεια και σκοπός της διαμονής την οποία θα πραγματοποιήσει ο αιτών.

6. Προβλεπόμενες ημερομηνίες για το ταξίδι.

7. Κατοικία, επάγγελμα, εργοδότης.

8. Στοιχεία τα οποία διαθέτουν τα κράτη μέλη, ιδίως προηγούμενες αιτήσεις και διαμονές στον ενιαίο χώρο.

9. Σύνορα από τα οποία ο αιτών προτίθεται να εισέλθει στον ενιαίο χώρο Σένγκεν.

10. Άλλα επώνυμα (επώνυμο του/της συζύγου πριν από και μετά το γάμο, προκειμένου να συμπληρωθεί η ταυτότητα σύμφωνα με τις απαιτήσεις του εθνικού δικαίου των συμβαλλομένων μερών και του εθνικού δικαίου της χώρας της οποίας την ιθαγένεια έχει ο αιτών).

11. Άλλες πληροφορίες οι οποίες κρίνονται χρήσιμες για τις προξενικές αρχές, οι οποίες αφορούν για παράδειγμα τον/τη σύζυγο και τα ανήλικα τέκνα τα οποία συνοδεύουν τον ενδιαφερόμενο και τα ονόματα των οποίων αναγράφονται στο διαβατήριο, οι θεωρήσεις τις οποίες έλαβε στο παρελθόν ο αιτών, οι αιτήσεις θεωρήσεων οι οποίες σχετίζονται με τον ίδιο προορισμό.

Οι πληροφορίες αυτές θα ληφθούν από το έντυπο της αίτησης θεώρησης με τη σειρά σύμφωνα με την οποία απαριθμούνται στο εν λόγω έντυπο.

Τα στοιχεία αυτά αποτελούν τη βάση των πληροφοριών οι οποίες πρέπει να διαβιβασθούν στα πλαίσια των διαβουλεύσεων μεταξύ των κεντρικών αρχών. Ο τρόπος διαβίβασης εμπίπτει καταρχήν στην αρμοδιότητα του συμβαλλόμενου μέρους το οποίο πραγματοποιεί τη διαβούλευση, ενώ εννοείται ότι η ημερομηνία και η ώρα της διαβίβασης ως και της παραλαβής τους από τις κεντρικές αρχές-παραλήπτες πρέπει να φαίνεται καθαρά.

δ) Διαβίβαση της αίτησης διαβούλευσης από την εθνική κεντρική αρχή σε μία άλλη ή σε άλλες κεντρικές αρχές

Η κεντρική αρχή του κράτους μέλους στην προξενική αρχή του οποίου υπεβλήθη η αίτηση διαβουλεύεται με τη σειρά της την αρχή ή τις κεντρικές αρχές της ή των κρατών τα οποία ζήτησαν τη διαβούλευση. Για το σκοπό αυτό, ως κεντρικές αρχές θεωρούνται εκείνες, οι οποίες ορίσθηκαν από τα συμβαλλόμενα μέρη.

Οι ανωτέρω αρχές, αφού προβούν στη σχετική έρευνα, διαβιβάζουν τις απόψεις τους, σχετικά με την αίτηση θεώρησης, στην κεντρική αρχή η οποία ζήτησε την προέγκρισή τους.

ε) Προθεσμία απάντησης. Παράταση

Η ανώτατη προθεσμία για τη διαβίβαση της απάντησης εκ μέρους των κεντρικών αρχών των οποίων ζητήθηκε η προέγκριση προς την κεντρική αρχή η οποία τη ζήτησε είναι επτά ημερολογιακές ημέρες. Η αρχική προθεσμία απάντησης υπολογίζεται από τη διαβίβαση της αίτησης εκ μέρους της κεντρικής αρχής που οφείλει να πραγματοποιήσει τη διαβούλευση.

Αν στο διάστημα των επτά ημερών μια από τις κεντρικές αρχές με την οποία πραγματοποιείται διαβούλευση διατυπώσει αίτημα για την παράταση της προθεσμίας τότε αυτή μπορεί να παραταθεί κατά επτά ημέρες επιπλέον.

Σε εξαιρετικές περιπτώσεις, η κεντρική αρχή που απαιτεί τη διαβούλευση έχει τη δυνατότητα να ζητήσει αιτιολογημένη παράταση πέραν των επτά ημερών.

Οι αρχές με τις οποίες πραγματοποιούνται οι διαβουλεύσεις μεριμνούν ώστε σε περίπτωση επείγοντος η απάντηση να κοινοποιηθεί το συντομότερο δυνατό.

Εάν παρέλθει άπρακτη η αρχική προθεσμία -και η παράταση αυτής, εφόσον τούτη έχει ζητηθεί- η απουσία απάντησης ισοδυναμεί με έγκριση. Τούτο σημαίνει ότι για το ή τα συμβαλλόμενα μέρη με τα οποία πραγματοποιήθηκαν οι διαβουλεύσεις δεν υπάρχει λόγος για τον οποίο να αντιτάσσονται στη χορήγηση της θεώρησης.

στ) Λήψη απόφασης σε συνάρτηση με το αποτέλεσμα της διαδικασίας διαβουλεύσεων

Αφού εκπνεύσει τόσο η αρχική προθεσμία όσο και η παράτασή της, η κεντρική αρχή του συμβαλλόμενου μέρους το οποίο επελήφθη της αίτησης δύναται να επιτρέψει στη διπλωματική ή την έμμισθη προξενική αρχή της, τη χορήγηση της ομοιόμορφης θεώρησης.

Η προξενική αρχή στην οποία υπεβλήθη η αίτηση, ελλείψει ρητής απόφασης εκ μέρους της κεντρικής της αρχής, δύναται να χορηγήσει τη θεώρηση μετά την παρέλευση 14 ημερών από τη στιγμή της διαβίβασης της αίτησης από την υπεύθυνη για την πραγματοποίηση της διαβούλευσης κεντρική αρχή. Κάθε κεντρική αρχή είναι υπεύθυνη να ενημερώνει τις προξενικές αρχές για την έναρξη της προθεσμίας της διαβούλευσης.

Αντιθέτως, εάν η κεντρική αρχή η οποία προβαίνει στη διαβούλευση λάβει αίτημα εξαιρετικής παράτασης της προθεσμίας, θα το γνωστοποιήσει στην προξενική αρχή στην οποία υποβλήθηκε η αίτηση, η οποία δεν θα μπορεί να χορηγήσει θεώρηση έως ότου αποφανθεί ρητά η κεντρική της αρχή.

ζ) Διαβίβαση ειδικών εγγράφων

Σε εξαιρετικές περιπτώσεις, η πρεσβεία στην οποία υπεβλήθη η αίτηση χορήγησης θεωρήσεως κατόπιν αιτήσεως της προξενικής αρχής του κράτους που αποτέλεσε αντικείμενο διαβούλευσης δυνάμει του άρθρου 17 της σύμβασης, μπορεί να διαβιβάζει το έντυπο της αίτησης χορήγησης θεωρήσεως (με φωτογραφία).

Η διαδικασία αυτή εφαρμόζεται μόνο στις πόλεις όπου υπάρχουν διπλωματικές ή προξενικές αρχές του κράτους που προβαίνει σε διαβούλευση και του κράτους που αποτελεί αντικείμενο διαβούλευσης και για τις ιθαγένειες που διατυπώνονται στο παράρτημα 5Β.

Δεν είναι δυνατόν, σε καμία περίπτωση, να δίδεται απάντηση ή να υποβάλλεται αίτηση παράτασης των διαβουλεύσεων σε τοπικό επίπεδο, εκτός των διαβουλεύσεων που διενεργούνται σε τοπικό επίπεδο στα πλαίσια όσων προβλέπονται στο παράρτημα 5Β της ΚΠΕ, ενώ χρησιμοποιείται πάντα το δίκτυο διαβουλεύσεων μεταξύ των κεντρικών αρχών.

2.4. Άρνηση εξέτασης της αίτησης ή απόρριψη της αίτησης

Η διαδικασία και οι δυνατές προσφυγές στην περίπτωση κατά την οποία η διπλωματική ή η προξενική αρχή ενός συμβαλλόμενου μέρους αρνείται να εξετάσει ή απορρίπτει την αίτηση διέπονται απο το δίκαιο του εν λόγω συμβαλλόμενου μέρους.

Σε περίπτωση που απορρίπτεται η αίτηση θεώρησης και οι εθνικές νομικές διατάξεις προβλέπουν την αιτιολόγηση της απόρριψης αυτής, η αιτιολογία θα πρέπει να στηρίζεται στην ακόλουθη διατύπωση: "Η αίτηση θεώρησης που υποβάλατε απερρίφθη δυνάμει του άρθρου 15 σε συνδυασμό με το άρθρο 5 της σύμβασης εφαρμογής της συμφωνίας του Σένγκεν της 19ης Ιουνίου 1990, εφόσον δεν πληροίτε τις προϋποθέσεις που προβλέπονται υπό τα στοιχεία α), γ), δ), ε) του άρθρου 5 παράγραφος 1 της ανωτέρω σύμβασης (σημειώσατε το αντίστοιχο σημείο), στο οποίο ορίζεται ... (κείμενο της προϋπόθεσης ή των προϋποθέσεων που λαμβάνονται υπόψη)."

Η ανωτέρω διατύπωση μπορεί ενδεχομένως να συμπληρώνεται με λεπτομερέστερες πληροφορίες ή να περιέχει άλλες πληροφορίες βάσει των προβλεπόμενων υποχρεώσεων που ορίζονται σχετικώς στην εκάστοτε εθνική νομοθεσία.

Όταν μία πρεσβεία ή προξενική αρχή, η οποία ενεργεί κατ' εκπροσώπηση ενός εταίρου αντιμετωπίζει την ανάγκη να μην συνεχίσει την εξέταση μιας αίτησης χορήγησης θεωρήσεως, ο αιτών θα πρέπει να ενημερώνεται σχετικά, ενώ θα πρέπει επίσης να ενημερώνεται για το γεγονός ότι μπορεί να απευθυνθεί στη διπλωματική ή προξενική αρχή του αρμοδίου κράτους για την εξέταση της αίτησης.

3. Θεώρηση περιορισμένης εδαφικής ισχύος

Μια θεώρηση η ισχύς της οποίας περιορίζεται στην επικράτεια ενός ή περισσοτέρων συμβαλλομένων μερών δύναται να χορηγηθεί:

1. Όταν μια διπλωματική ή προξενική αρχή επιθυμεί να παρεκκλίνει για έναν από τους λόγους οι οποίοι απαριθμούνται στο άρθρο 5 παράγραφος 2 της σύμβασης εφαρμογής (λόγοι ανθρωπιστικοί ή εθνικού συμφέροντος ή διεθνών υποχρεώσεων) από την αρχή η οποία προβλέπεται στο άρθρο 15 της σύμβασης εφαρμογής (άρθρο 16).

2. Στην περίπτωση η οποία προβλέπεται στο άρθρο 14 της σύμβασης εφαρμογής το οποίο ορίζει ότι: "1. Δε δύναται να καταχωρηθεί θεώρηση σε ταξιδιωτικό έγγραφο το οποίο δεν ισχύει για κανένα από τα συμβαλλόμενα μέρη. Εάν το ταξιδιωτικό έγγραφο ισχύει μόνο για ένα ή περισσότερα μέρη, η καταχωρούμενη θεώρηση περιορίζεται σε αυτό ή αυτά τα συμβαλλόμενα μέρη.

2. Σε περίπτωση κατά την οποία η ισχύς του ταξιδιωτικού εγγράφου δεν αναγνωρίζεται από ένα ή περισσότερα συμβαλλόμενα μέρη, η θεώρηση δύναται να εκδοθεί υπό μορφή αδείας, η οποία επέχει θέση θεώρησης."

3. Όταν, λόγω επείγουσας ανάγκης, (ανθρωπιστικοί λόγοι ή εθνικού συμφέροντος ή διεθνών υποχρεώσεων) μία διπλωματική ή προξενική αρχή δεν προβαίνει σε διαβουλεύσεις με τις κεντρικές αρχές ή στην περίπτωση κατά την οποία η διαδικασία αυτή έχει καταλήξει στη διατύπωση αντιρρήσεων εκ μέρους των κεντρικών αρχών.

4. Όταν μια διπλωματική ή προξενική αρχή χορηγεί, σε περίπτωση απόλυτης ανάγκης, μια νέα θεώρηση για διαμονή η οποία θα πραγματοποιηθει κατά τη διάρκεια του αυτού εξαμήνου σε αλλοδαπό ο οποίος διαρκούντος του εξαμήνου αυτού χρησιμοποίησε ήδη μία θεώρηση τρίμηνης ισχύος.

Η εδαφική ισχύς της δύναται να περιορίζεται στο έδαφος ενός συμβαλλόμενου μέρους, της Μπενελούξ ή δύο κρατών της Μπενελούξ, στις περιπτώσεις 1, 3 και 4. Στην περίπτωση 2, η εδαφική ισχύς δύναται να περιορίζεται στο έδαφος ενός ή περισσοτέρων συμβαλλόμενων μερών, της Μπενελούξ ή δύο κρατών Μπενελούξ.

Οι διπλωματικές ή προξενικές αρχές των άλλων συμβαλλομένων μερών πρέπει να τηρούνται ενήμερες για τις χορηγήσεις των θεωρήσεων αυτών.

VI. ΤΡΟΠΟΣ ΣΥΜΠΛΗΡΩΣΗΣ ΤΗΣ ΑΥΤΟΚΟΛΛΗΤΗΣ ΘΕΩΡΗΣΗΣ

Τα παραρτήματα 8 και 13 περιέχουν παραδείγματα συμπληρωμένων υποδειγμάτων της αυτοκόλλητης θεώρησης και περιγράφουν τις προδιαγραφές ασφαλείας της.

1. Ζώνη των κοινών στοιχείων (ζώνη 8)

1.1. Επικεφαλίδα "ΙΣΧΥΕΙ ΓΙΑ":

Στο σημείο αυτό προσδιορίζεται το έδαφος εντός του οποίου έχει δικαίωμα να μετακινηθεί ο κάτοχος της θεώρησης.

Το σημείο αυτό δύναται να συμπληρωθεί μόνο με τρεις τρόπους:

α) κράτη Σένγκεν·

β) κράτος ή κράτη Σένγκεν στο έδαφος του οποίου ή των οποίων περιορίζεται η ισχύς της θεώρησης (στις περιπτώσεις αυτές, χρησιμοποιούνται οι ακόλουθες ενδείξεις: A για την Αυστρία, F για τη Γαλλία, D για τη Γερμανία, E για την Ισπανία GR για την Ελλάδα, P για την Πορτογαλία, I για την Ιταλία, L για το Λουξεμβούργο, N για τις Κάτω Χώρες και B για το Βέλγιο)·

γ) Μπενελούξ.

- Όταν η αυτοκόλλητη θεώρηση χρησιμοποιείται για τη χορήγηση ομοιόμορφης θεώρησης υπό την έννοια των άρθρων 10 και 11 της σύμβασης εφαρμογής της συμφωνίας Σένγκεν ή για τη χορήγηση θεώρησης της οποίας η ισχύς δεν περιορίζεται στο έδαφος του κράτους χορήγησης, το σημείο "ΙΣΧΥΕΙ ΓΙΑ" συμπληρώνεται με τη φράση "κράτη Σένγκεν", στη γλώσσα του κράτους το οποίο χορηγεί τη θεώρηση.

- Όταν η αυτοκόλλητη θεώρηση χρησιμοποιείται για τη χορήγηση θεωρήσεων οι οποίες δεν επιτρέπουν την είσοδο, τη διαμονή και την έξοδο παρά μόνο σε και από περιορισμένο εδαφικά χώρο, τότε στο σημείο αυτό αναφέρεται, στην εθνική του γλώσσα, το όνομα του συμβαλλομένου μέρους στο έδαφος του οποίου περιορίζονται η είσοδος, η διαμονή και η έξοδος του κατόχου της θεώρησης.

- Στις περιπτώσεις που προβλέπονται στο άρθρο 14 της σύμβασης εφαρμογής η εδαφική ισχύς είναι δυνατό να αφορά το έδαφος ενός ή περισσοτέρων συμβαλλομένων μερών. Στην περίπτωση αυτή θα πρέπει να αναγραφούν στην αυτοκόλλητη θεώρηση τα ονόματα των ενδιαφερομένων κρατών.

- Επίσης, η εδαφική ισχύς στην επικεφαλίδα αυτή δεν είναι δυνατόν να αφορά έδαφος μικρότερο από το έδαφος ενός συμβαλλόμενου μέρους.

1.2. Επικεφαλίδα "ΑΠΟ... ΕΩΣ...":

Η επικεφαλίδα αυτή προσδιορίζει την περίοδο εντός της οποίας ο κάτοχος έχει το δικαίωμα να πραγματοποιήσει τη διαμονή την οποία του επιτρέπει η θεώρηση.

Η ημερομηνία από την οποία ο κάτοχος της θεώρησης δύναται να εισέλθει στο έδαφος για το οποίο ισχύει η θεώρηση αναγράφεται κατά τον εξής τρόπο μετά τη λέξη "ΑΠΟ":

- Η ημέρα αναφέρεται με δύο ψηφία, από τα οποία το πρώτο είναι μηδέν εάν η εν λόγω ημέρα εκφράζεται με μονοψήφιο αριθμό.

- Διαχωριστική παύλα.

- Ο μήνας αναφέρεται με δύο ψηφία από τα οποία το πρώτο είναι μηδέν εάν ο εν λόγω μήνας εκφράζεται με μονοψήφιο αριθμό.

- Διαχωριστική παύλα.

- Το έτος αναφέρεται με δύο ψηφία τα οποία αντιστοιχούν στα δύο τελευταία ψηφία του έτους.

- Παράδειγμα: 15-04-94 = 15 Απριλίου 1994.

Η ημερομηνία της τελευταίας ημέρας της περιόδου κατά την οποία ο κάτοχος έχει το δικαίωμα να πραγματοποιήσει τη διαμονή την οποία του επιτρέπει η θεώρηση, αναγράφεται μετά τη λέξη "ΕΩΣ". Ο κάτοχος της θεώρησης θα πρέπει να έχει εγκαταλείψει το έδαφος για το οποίο ισχύει η θεώρηση την ημερομηνία αυτή, πριν από τα μεσάνυχτα.

Η ημερομηνία αυτή αναγράφεται κατά τον ίδιο τρόπο με την ημερομηνία της πρώτης ημέρας.

1.3. Επικεφαλίδα "ΑΡΙΘΜΟΣ ΕΙΣΟΔΩΝ":

Στο σημείο αυτό αναφέρεται ο αριθμός των εισόδων που δύναται να πραγματοποίησει ο κάτοχος της θεώρησης στο έδαφος του κράτους για το οποίο ισχύει η θεώρηση. Πρόκειται δηλαδή, για τον αριθμό των περιόδων διαμονής στις οποίες δύναται να κατανείμει τις επιτρεπόμενες ημέρες οι οποίες αναφέρονται στην επικεφαλίδα 1.4.

Οι είσοδοι είναι δυνατό να είναι μία, δύο ή περισσότερες. Ο αριθμός των εισόδων αναγράφεται στο δεξιό μέρος της προεκτυπωθείσας επικεφαλίδας με τα ψηφία "01" ή "02" ή τη συντομογραφία "MULT", σε περίπτωση κατά την οποία η θεώρηση δίνει δικαίωμα για περισσότερες απο δύο εισόδους.

Για μια θεώρηση διέλευσης δεν είναι δυνατόν να εγκριθούν περισσότερες απο δύο είσοδοι (αναγραφή των ψηφίων "01" ή "02"). Για περισσότερες από δύο εισόδους (αναγραφή της ένδειξης "MULT") η έγκριση θα δίνεται μόνο σε εξαιρετικές περιπτώσεις.

Όταν ο συνολικός αριθμός των εξόδων τις οποίες πραγματοποίησε ο κάτοχος φτάσει τον αριθμό των επιτρεπομένων εισόδων, τότε η ισχύς της θεώρησης λήγει ακόμη και αν ο κάτοχος δεν έχει συμπληρώσει τον αριθμό των ημερών τον οποίο δικαιούται από τη θεώρηση.

1.4. Επικεφαλίδα "ΔΙΑΡΚΕΙΑ ΤΗΣ ΠΑΡΑΜΟΝΗΣ... ΗΜΕΡΕΣ":

Το σημείο αυτό αναφέρει τον αριθμό των ημερών κατά τις οποίες ο κάτοχος έχει το δικαίωμα να παραμείνει στο γεωγραφικό χώρο για τον οποίον ισχύει η θεώρηση(4). Η παραμονή αυτή μπορεί να πραγματοποιηθεί κατά συνεχή τρόπο ή να κατανεμηθεί σε περισσότερες της μίας περιόδους, στο πλαίσιο πάντοτε των ημερομηνιών οι οποίες αναφέρονται στην επικεφαλίδα 1.2, λαμβάνοντας υπόψη τον αριθμό των επιτρεπομένων, κατά την επικεφαλίδα 1.3, εισόδων.

Ο αριθμός των επιτρεπομένων ημερών αναγράφεται στον ελεύθερο χώρο μεταξύ της φράσης "ΔΙΑΡΚΕΙΑ ΤΗΣ ΔΙΑΜΟΝΗΣ" και της λέξης "ΗΜΕΡΕΣ" υπό μορφή διψήφιου αριθμού, από τους οποίους ο πρώτος είναι μηδέν αν ο αριθμός των εν λόγω ημερών εκφράζεται με μονοψήφιο αριθμό.

Ο ανώτατος αριθμός ο οποίος είναι δυνατόν να αναγραφεί στην επικεφαλίδα αυτή είναι 90 ανά εξάμηνο.

1.5. Επικεφαλίδα "ΧΟΡΗΓΗΘΗΚΕ ΣΤΗΝ... ΣΤΙΣ ...":

Στο σημείο αυτό αναφέρεται -στη γλώσσα του κράτους το οποίο χορηγεί τη θεώρηση- το όνομα της πόλης στην οποία εδρεύει η διπλωματική ή προξενική αρχή η οποία χορηγεί τη θεώρηση. Το όνομα αυτό αναγράφεται μεταξύ των λέξεων "ΣΤΗΝ" και "ΣΤΙΣ". Η ημερομηνία χορήγησης αναφέρεται μετά τη λέξη "ΣΤΙΣ".

Η ημερομηνία χορήγησης αναγράφεται κατά τον ίδιο τρόπο με την ημερομηνία η οποία αναφέρεται στην επικεφαλίδα 1.2.

Θα είναι δυνατόν να εξακριβωθεί ποια αρχή χορήγησε τη θεώρηση από το κείμενο της σφραγίδας η οποία τίθεται στη ζώνη 4.

1.6. Επικεφαλίδα "ΑΡΙΘΜΟΣ ΔΙΑΒΑΤΗΡΙΟΥ":

Στο σημείο αυτό αναφέρεται ο αριθμός του διαβατηρίου επί του οποίου τίθεται η αυτοκόλλητη θεώρηση. Ο αριθμός αυτός θα συνοδεύεται από αναφορά στα ανήλικα τέκνα και τον/την σύζυγο τα ονόματα των οποίων αναγράφονται στο διαβατήριο και οι οποίοι συνοδεύουν τον κάτοχο. (Θα αναγράφεται ο αριθμός ο οποίος αντιστοιχεί στον αριθμό των τέκνων πριν από το γράμμα "Χ", για παράδειγμα "1Χ" = ένα τέκνο, "3X" = τρία τέκνα, και το "Υ" για τον/την σύζυγο).

Ο αριθμός διαβατηρίου που θα αναγράφεται είναι ο αριθμός σειράς ο οποίος προεκτυπώνεται ή διατρυπάται σε όλες ή σχεδόν όλες τις σελίδες του διαβατηρίου.

1.7. Επικεφαλίδα "ΕΙΔΟΣ ΤΗΣ ΘΕΩΡΗΣΗΣ":

Προκειμένου να διευκολυνθεί ο ασκούμενος από τις αρμόδιες υπηρεσίες έλεγχος, στο σημείο αυτό, διευκρινίζεται το είδος της θεώρησης μέσω των γραμμάτων Α, Β, Γ και Δ, ως κατωτέρω:

Α: Θεώρηση διέλευσης από αεροδρόμιο

Β: Θεώρηση διέλευσης

Γ: Θεώρηση για διαμονή βραχείας διαρκείας

Δ: Εθνική θεώρηση για παραμονή μεγάλης διαρκείας

Για τις θεωρήσεις περιορισμένης εδαφικής ισχύος και τις ομαδικές θεωρήσεις θα χρησιμοποιούνται, κατά περίπτωση, τα Α, Β ή Γ.

2. Ζώνη εθνικών στοιχείων ("ΠΑΡΑΤΗΡΗΣΕΙΣ") (Ζώνη 9)

Σε αντίθεση με τη ζώνη 8 (κοινά και υποχρεωτικά στοιχεία), η ζώνη αυτή προορίζεται για στοιχεία τα οποία ενδέχεται να προβλέπονται από τις εθνικές διατάξεις ή την εθνική πρακτική που ακολουθείται. Τα συμβαλλόμενα μέρη, αν και είναι ελεύθερα να αναγράφουν στη ζώνη αυτή τα στοιχεία τα οποία κρίνουν απαραίτητα, ωστόσο υποχρεούνται να ενημερώνουν σχετικώς τους εταίρους τους, προκειμένου να τους δώσουν τη δυνατότητα να τα ελέγξουν (βλέπε παράρτημα 9).

3. Ζώνη της θέσης της σφραγίδας της αρχής η οποία χορηγεί τη θεώρηση (Ζώνη 4)

Η σφραγίδα της αρχής η οποία χορηγεί τη θεώρηση τίθεται στο ορθογώνιο παραλληλόγραμμο το οποίο ορίζεται αφενός από την αριστερή πλευρά της αυτοκόλλητης θεώρησης και την επικεφαλίδα "ΠΑΡΑΤΗΡΗΣΕΙΣ" και αφετέρου απο τη ζώνη χαλκογραφικής εκτύπωσης και τη ζώνη οπτικής ανάγνωσης.

Οι διαστάσεις και το περιεχόμενο της σφραγίδας καθώς και η χρησιμοποιητέα μελάνη καθορίζονται από τις εν ισχύ εθνικές διατάξεις στα κράτη Σένγκεν.

4. Ζώνη οπτικής ανάγνωσης (Ζώνη 5)

Τόσο το σχέδιο της αυτοκόλλητης θεώρησης όσο και αυτό της ζώνης οπτικής ανάγνωσης υιοθετήθηκαν από τον οργανισμό διεθνούς πολιτικής αεροπορίας (ICAO) βάσει πρότασης των συμβαλλομένων μερών Σένγκεν. Η ζώνη αυτή αποτελείται απο δύο γραμμές των 36 χαρακτήρων (OCR-B-10 cpi). Στο παράρτημα 10 διευκρινίζεται ο τρόπος συμπλήρωσης της ζώνης αυτής.

5. Άλλες πτυχές οι οποίες συνδέονται με τη χορήγηση

5.1. Υπογραφή της θεώρησης

Στην περίπτωση κατά την οποία το εθνικό δίκαιο ή η εθνική πρακτική ενός κράτους προβλέπουν τη χειρόγραφη υπογραφή, η αυτοκόλλητη θεώρηση επικολλάται στη σελίδα του διαβατηρίου και υπογράφεται απο τον αρμόδιο υπάλληλο.

Η υπογραφή τίθεται στη δεξιά πλευρά της επικεφαλίδας "ΠΑΡΑΤΗΡΗΣΕΙΣ". Μεριμνάται ώστε η υπογραφή να ξεπερνά τη θεώρηση και να επεκτείνεται στο διαβατήριο ή το ταξιδιωτικό έγγραφο, όχι όμως και στη ζώνη οπτικής ανάγνωσης.

5.2. Ακύρωση συμπληρωθείσας θεωρήσεως

H αυτοκόλλητη θεώρηση δεν πρέπει να φέρει διορθώσεις ούτε διαγραφές. Αν κατά τη συμπλήρωση διαπραχθεί κάποιο λάθος τότε η αυτοκόλλητη θεώρηση πρέπει να ακυρωθεί.

- Αν διαπιστωθεί λάθος σε μία αυτοκόλλητη θεώρηση η οποία δεν έχει επικολληθεί ακόμη στο διαβατήριο, η θεώρηση αυτή πρέπει να καταστραφεί ή να σχιστεί διαγωνίως.

- Αν διαπιστωθεί λάθος σε μια αυτοκόλλητη θεώρηση η οποία έχει επικολληθεί στο διαβατήριο, η θεώρηση αυτή πρέπει να διαγραφεί με κόκκινο σταυρό και να τεθεί νέα αυτοκόλλητη θεώρηση.

5.3. Επικόλληση της αυτοκόλλητης θεώρησης στο διαβατήριο

Η αυτοκόλλητη θεώρηση συμπληρώνεται προτού να επικολληθεί στο διαβατήριο. Η σφραγίδα και η υπογραφή τίθενται στην αυτοκόλλητη θεώρηση μετά την επικόλλησή της στο διαβατήριο ή το ταξιδιωτικό έγγραφο.

Η αυτοκόλλητη θεώρηση αφού συμπληρωθεί σωστά, επικολλάται στη σελίδα του διαβατηρίου, στην οποία δεν υπάρχουν εγγραφές ή σφραγίδες -εκτός από τη σφραγίδα υποβολής της σχετικής αίτησης- και η οποία φέρει το μικρότερο αριθμό. Τα διαβατήρια στα οποία δεν υπάρχει ελεύθερος χώρος για την επικόλληση της αυτοκόλλητης θεώρησης, τα διαβατήρια τα οποία έχουν λήξει, καθώς και εκείνα τα οποία δεν επιτρέπουν την έξοδο από το έδαφος κατά τη διάρκεια ισχύος της θεώρησης, που δεν επιτρέπουν την επιστροφή του αλλοδαπού στη χώρα προέλευσης ή την είσοδό του σε τρίτη χώρα (βλέπε άρθρο 13 της σύμβασης εφαρμογής), δεν θα γίνονται δεκτά.

5.4. Διαβατήρια και ταξιδιωτικά έγγραφα επιδεκτικά ομοιόμορφης θεώρησης

Τα κριτήρια για το εάν ένα ταξιδιωτικό έγγραφο επιδέχεται ή όχι θεώρηση κατά το άρθρο 17 παράγραφος 3 στοιχείο α) της σύμβασης εφαρμογής προκύπτουν από το παράρτημα 11.

Σύμφωνα με το άρθρο 14 της σύμβασης εφαρμογής, δεν είναι δυνατό να καταχωρηθεί θεώρηση σε ταξιδιωτικό έγγραφο αν αυτό δεν είναι έγκυρο για κανένα από τα συμβαλλόμενα μέρη. Αν το ταξιδιωτικό έγγραφο είναι έγκυρο μόνο για ένα ή περισσότερα μέρη, η χορηγούμενη θεώρηση θα περιορίζεται σε αυτό ή αυτά τα συμβαλλόμενα μέρη.

Εάν το ταξιδιωτικό έγγραφο δεν έχει αναγνωριστεί ως έγκυρο από ένα ή περισσότερα συμβαλλόμενα μέρη, η θεώρηση είναι δυνατόν να χορηγείται υπό μορφή αδείας, η οποία επέχει θέση θεώρησης. Η άδεια αυτή δίδεται "επί φύλλου χάρτου" και δίδει τα δικαιώματα μίας θεώρησης περιορισμένης εδαφικής ισχύος.

VII. ΔΙΟΙΚΗΣΗ ΚΑΙ ΟΡΓΑΝΩΣΗ

1. Οργάνωση των υπηρεσιών χορήγησης θεωρήσεων

Κάθε κράτος μέλος είναι αρμόδιο για την οργάνωση της υπηρεσίας θεωρήσεων.

Οι διπλωματικοί αντιπρόσωποι ή οι επικεφαλείς των προξενικών αρχών οφείλουν να είναι βέβαιοι ότι η υπηρεσία χορήγησης θεωρήσεων είναι οργανωμένη εις τρόπον ώστε να προλαμβάνεται κάθε μορφή αμέλειας, η οποία ενδεχομένως να διευκόλυνε τις κλοπές και πλαστογραφίες.

- Το προσωπικό το οποίο είναι αρμόδιο για τη χορήγηση των θεωρήσεων δεν πρέπει σε καμία περίπτωση να εκτίθεται σε πιέσεις από τοπικούς παράγοντες.

- Θα πρέπει να αποφεύγεται η δημιουργία "συνηθειών" οι οποίες ενδέχεται να προκαλέσουν μείωση της επαγρύπνησης (π.χ. μέσω τακτικών μεταθέσεων των υπαλλήλων).

- Η φύλαξη και χρησιμοποίηση των αυτοκόλλητων θεωρήσεων πρέπει να αποτελέσουν αντικείμενο μέτρων ασφαλείας αναλόγων προς εκείνα τα οποία υπάρχουν για τα άλλα προς φύλαξη έγγραφα.

2. Αρχειοθέτηση των φακέλων

Η ενημέρωση των φακέλων και η αρχειοθέτησή τους καθώς και -στην περίπτωση των αιτήσεων οι οποίες υποβάλλονται σε διαβούλευση με τις κεντρικές αρχές- η διατήρηση της φωτογραφίας των αιτούντων υπόκειται στην ευθύνη εκάστου συμβαλλόμενου μέρους.

Η προθεσμία φύλαξης των αιτήσεων για θεωρήσεις θα είναι ένα έτος ως ελάχιστο όριο για τις περιπτώσεις κατά τις οποίες αυτή χορηγείται και πέντε έτη ως ελάχιστο όριο για τις περιπτώσεις απόρριψης της αίτησης.

Προκειμένου να καταστεί εύκολη η ανεύρεση μίας αίτησης θα μνημονεύονται κατά τη διαδικασία των διαβουλεύσεων και των απαντήσεων στα αιτήματα διαβούλευσης μεταξύ κεντρικών αρχών, τα στοιχεία πρωτοκόλλησης του φακέλου και των αρχείων.

3. Πρωτοκόλληση των θεωρήσεων

Κάθε συμβαλλόμενο μέρος πρωτοκολλεί τις χορηγηθείσες θεωρήσεις σύμφωνα με την εθνική του πρακτική. Οι ακυρωθείσες αυτοκόλλητες θεωρήσεις θα καταχωρούνται ως άκυρες.

4. Εισπρακτέα τέλη για τη χορήγηση των θεωρήσεων

Τα εισπρακτέα τέλη για τη χορήγηση των θεωρήσεων εμφαίνονται στο παράρτημα 12.

VIII. ΣΥΝΕΡΓΑΣΙΑ ΜΕΤΑΞΥ ΤΩΝ ΠΡΟΞΕΝΙΚΩΝ ΑΡΧΩΝ ΣΕ ΤΟΠΙΚΟ ΕΠΙΠΕΔΟ

1. Το πλαίσιο της επιτόπιας προξενικής συνεργασίας

Η επιτόπια προξενική συνεργασία θα επικεντρωθεί στην αξιολόγηση των λαθρομεταναστευτικών κινδύνων και ειδικότερα στον καθορισμό κοινών κριτηρίων για την εξέταση των φακέλων, την ανταλλαγή πληροφόρησης σχετικά με τη χρήση πλαστών εγγράφων, τα κυκλώματα παράνομης μετανάστευσης και τις αρνήσεις χορήγησης για τις έκδηλα αβάσιμες ή παραπλανητικές αιτήσεις θεώρησης. Πρέπει να επιτρέπει επίσης την ανταλλαγή πληροφοριών σχετικά με τους "καλή τη πίστη" αιτούντες, καθώς και την από κοινού ενημέρωση του κοινού σχετικά με τους όρους χορήγησης της θεώρησης Σένγκεν.

Η προξενική συνεργασία λαμβάνει υπόψη την υφιστάμενη διοικητική υποδομή και την τοπική κοινωνικοοικονομική διάρθρωση.

Οι διπλωματικές/προξενικές αρχές θα συσκέπτονται κατά περιόδους που θα επιβάλλονται από τις περιστάσεις και στο επίπεδο το οποίο κρίνουν κατάλληλο, και θα υποβάλλουν στις οικείες κεντρικές αρχές σχετική έκθεση. Η προεδρία είναι δυνατόν να ζητά τη σύνταξη εξαμηνιαίας γενικής έκθεσης.

2. Πρόληψη της υποβολής συγχρόνως πολλαπλών αιτήσεων ή νέων αιτήσεων μετά από πρόσφατη απόρριψη μίας αίτησης

Η ανταλλαγή πληροφοριών μεταξύ των προξενικών αρχών και η αναγνωριστική σήμανση των αιτήσεων με μία σφραγίδα στο διαβατήριο ή/και άλλα εναλλακτικά ή συμπληρωματικά μέτρα αποσκοπούν στην πρόληψη της υποβολής, από το ίδιο πρόσωπο, πολλαπλών ή διαδοχικών αιτήσεων θεώρησης, είτε κατά τη διάρκεια της εξέτασης μιας αίτησης, είτε μετά την απόρριψη της αίτησης, στην ίδια ή σε διαφορετικές αρχές.

Χωρίς να αποκλείονται οι διαβουλεύσεις, τις οποίες μπορεί να διενεργήσουν οι διπλωματικές/προξενικές αρχές καθώς και η αμοιβαία ανταλλαγή πληροφοριών, η διπλωματική/προξενική αρχή θέτει στο διαβατήριο κάθε αιτούντος σφραγίδα η οποία φέρει την αναφορά "Θεώρηση αιτηθείσα στις ... στην ...". Το διάστημα μετά τη λέξη "στις" θα συμπληρώνεται με έξι ψηφία (δύο ψηφία για την ημέρα, δύο για το μήνα και δύο για το έτος)· μετά το "στην" θα αναγράφεται η επιληφθείσα διπλωματική ή προξενική αρχή και θα προστίθεται ο κωδικός της κατηγορίας της αιτηθείσης θεώρησης.

Σε ό, τι αφορά τα διπλωματικά και υπηρεσιακά διαβατήρια, η απόθεση της σφραγίδας εναπόκειται στη διακριτική ευχέρεια της αρμόδιας διπλωματικής αρχής στην οποία υποβάλλεται η αίτηση.

Μπορεί να τεθεί σφραγίδα όταν ζητείται θεώρηση μακράς παραμονής.

Σε περίπτωση που χορηγείται θεώρηση κατ' εκπροσώπηση, πάνω στη σφραγίδα μετά τον κωδικό του είδους της αιτηθείσης θεώρησης θα αναγράφεται η ένδειξη "R" η οποία θα συνοδεύεται από τον κωδικό του κράτους που εκπροσωπείται.

Σε περίπτωση χορήγησης θεώρησης, η αυτοκόλλητη θεώρηση επικολλάται, στο μέτρο του δυνατού, πάνω στη σφραγίδα αναγνωριστικής σήμανσης.

Σε εξαιρετικές περιπτώσεις, όταν η απόθεση σφραγίδας κρίνεται ανέφικτη, η διπλωματική ή προξενική αρχή που ασκεί την προεδρία, θα ενημερώνει την αρμόδια ομάδα Σένγκεν και θα υποβάλει προς έγκριση σε αυτή, την εφαρμογή εναλλακτικών μέτρων, για παράδειγμα την ανταλλαγή φωτοτυπιών των διαβατηρίων ή καταστάσεων των απορριφθεισών θεωρήσεων, όπου θα επισημαίνεται η αιτία της απόρριψης.

Οι επικεφαλής των διπλωματικών ή προξενικών αρχών θα σχεδιάζουν, αν παραστεί ανάγκη, σε τοπικό επίπεδο και κατόπιν πρωτοβουλίας της προεδρίας, τα εναλλακτικά ή συμπληρωματικά προληπτικά μέτρα.

3. Εξέταση της καλής πίστης του αιτούντος

Οι διπλωματικές και προξενικές αρχές, προκειμένου να διευκολύνουν τον έλεγχο της "καλής πίστης" του αιτούντος τη θεώρηση, θα έχουν τη δυνατότητα να προβούν σύμφωνα με την εθνική τους νομοθεσία, σε ανταλλαγή γραπτών ή προφορικών πληροφοριών σχετικών με τους αιτούντες θεώρηση, βάσει συμφωνιών οι οποίες συνάπτονται σε τοπικό επίπεδο στα πλαίσια της συνεργασίας τους και σύμφωνα με όσα ορίζονται στο σημείο 1 του παρόντος μέρους.

Θα είναι δυνατόν να ανταλλάσσονται σε τακτά διαστήματα πληροφορίες σχετικά με άτομα των οποίων η αίτηση απορρίφθηκε λόγω χρήσης κλεμμένων, πλαστών ή πλαστογραφημένων εγγράφων, λόγω αδικαιολόγητης παραβίασης της λήξης της προθεσμίας εξόδου προηγούμενων θεωρήσεων, λόγω υπόνοιας κινδύνων κατά της ασφαλείας και, ιδίως, λόγω υπόνοιας για απόπειρα παράνομης μετανάστευσης στον ενιαίο χώρο των συμβαλλομένων μερών Σένγκεν.

Οι πληροφορίες αυτές, οι οποίες θα ανταλλάσσονται ή θα αποτελούν αντικείμενο από κοινού επεξεργασίας, είναι ένα μέσο εργασίας για την αξιολόγηση των αιτήσεων θεώρησης. Εντούτοις, δεν υποκαθιστούν αυτή καθαυτή την εξέταση της αίτησης για τη χορήγηση θεώρησης ούτε τη λήψη πληροφοριών απο το σύστημα πληροφόρησης Σένγκεν, ούτε τη διαβούλευση με τις κεντρικές αρχές.

4. Ανταλλαγή στατιστικών στοιχείων

4.1. Η ανταλλαγή στατιστικών στοιχείων για τις χορηγηθείσες και τις επίσημα απορριφθείσες θεωρήσεις βραχείας παραμονής, διέλευσης και διέλευσης από αερολιμένα πραγματοποιείται ανά τρίμηνο.

4.2. Με την επιφύλαξη των υποχρεώσεων κατά το άρθρο 16 της σύμβασης, οι οποίες σαφώς διατυπώνονται στο παράρτημα 14 της κοινής προξενικής εγκυκλίου και βάσει των οποίων τα κράτη Σένγκεν οφείλουν εντός 72 ωρών να διαβιβάζουν τις πληροφορίες για τη χορήγηση θεώρησης περιορισμένης εδαφικής ισχύος, δίδεται η οδηγία προς τις διπλωματικές και προξενικές αρχές των κρατών Σένγκεν να ανταλλάσσουν μηνιαίως τα στατιστικά στοιχεία τους σχετικά με τις VTL, οι οποίες χορηγήθηκαν κατά το διάστημα του τελευταίου μηνός και να διαβιβάζουν κατόπιν τα εν λόγω στατιστικά στοιχεία προς την αντίστοιχη κεντρική αρχή τους.

(1) Σύμφωνα με το άρθρο 138 της σύμβασης εφαρμογής, οι διατάξεις αυτές αναφέρονται μόνο στην ευρωπαϊκή επικράτεια της Γαλλικής Δημοκρατίας και του Βασιλείου των Κάτω Χωρών.

(2) Σε εξαιρετικές περιπτώσεις, για διαμονή μικρής διάρκειας ή για διέλευση, δύναται να χορηγηθούν θεωρήσεις στα σύνορα σύμφωνα με τις διατάξεις του μέρους II σημείο 5 του κοινού εγχειριδίου συνόρων.

(3) Τα ενδεικτικά ποσά θα καθοριστούν σύμφωνα με τα αναγραφόμενα στο μέρος I του κοινού εγχειριδίου συνόρων.

(4) Στην περίπτωση της θεώρησης διέλευσης, ο αριθμός των ημερών που καταχωρείται στην επικεφαλίδα αυτή δεν πρέπει να υπερβαίνει τις πέντε ημέρες.

ΠΑΡΑΡΤΗΜΑ 1

I. Κοινός επίσημος κατάλογος των κρατών οι υπήκοοι των οποίων υποβάλλονται υποχρεωτικά στο καθεστώς θεωρήσεων

II. Ενημερωμένη απογραφή των κρατών οι υπήκοοι των οποίων δεν υποβάλλονται από κανένα κράτος μέλος στο καθεστώς θεωρήσεων

III. Ενημερωμένη απογραφή των κρατών οι υπήκοοι των οποίων υποβάλλονται από ορισμένα κράτη μέλη στο καθεστώς θεωρήσεων.

Οι ακόλουθοι κατάλογοι αντικατοπτρίζουν την κατάσταση όσον αφορά τις αποφάσεις τις οποίες έλαβε η εκτελεστική επιτροπή του Σένγκεν έως την 1η Μαΐου 1999. Για τις ενδεχόμενες τροποποιήσεις μετά την 1η Μαΐου 1999, μπορείτε να ζητήσετε πληροφορίες από τις αρμόδιες υπηρεσίες της Επιτροπής ή της Γενικής Γραμματείας του Συμβουλίου.

I. Κοινός επίσημος κατάλογος(1) των κρατών οι υπήκοοι των οποίων υποβάλλονται υποχρεωτικά στο καθεστώς θεωρήσεων

ΗΝΩΜΕΝΑ ΑΡΑΒΙΚΑ ΕΜΙΡΑΤΑ(2)

ΑΦΓΑΝΙΣΤΑΝ

ΑΝΤΙΓΚΟΥΑ ΚΑΙ ΜΠΑΡΜΠΟΥΝΤΑ

ΑΛΒΑΝΙΑ

ΑΡΜΕΝΙΑ

ΑΓΚΟΛΑ

ΑΖΕΡΜΠΑΪΤΖΑΝ

ΒΟΣΝΙΑ ΕΡΖΕΓΟΒΙΝΗ

ΜΠΑΡΜΠΑΝΤΟΣ

ΜΠΑΓΚΛΑΝΤΕΣ

ΜΠΟΥΡΚΙΝΑ ΦΑΣΟ

ΒΟΥΛΓΑΡΙΑ

ΜΠΑΧΡΕΙΝ

ΜΠΟΥΡΟΥΝΤΙ

ΜΠΕΝΙΝ

ΜΠΑΧΑΜΕΣ

ΜΠΟΥΤΑΝ

ΜΠΟΤΣΟΥΑΝΑ

ΛΕΥΚΟΡΩΣΙΑ

ΜΠΕΛΙΖΕ

ΚΟΝΓΚΟ (ΛΑΪΚΗ ΔΗΜΟΚΡΑΤΙΑ)

ΚΕΝΤΡΟΑΦΡΙΚΑΝΙΚΗ ΔΗΜΟΚΡΑΤΙΑ

ΚΟΝΓΚΟ (ΜΠΡΑΖΑΒΙΛ)

ΑΚΤΗ ΕΛΕΦΑΝΤΟΣΤΟΥ

ΚΑΜΕΡΟΥΝ

ΚΙΝΑ

ΚΟΥΒΑ

ΠΡΑΣΙΝΟ ΑΚΡΩΤΗΡΙΟ

ΤΖΙΜΠΟΥΤΙ

ΝΤΟΜΙΝΙΚΑ

ΔΟΜΙΝΙΚΑΝΗ ΔΗΜΟΚΡΑΤΙΑ

ΑΛΓΕΡΙΑ

ΑΙΓΥΠΤΟΣ

ΕΡΥΘΡΑΙΑ

ΑΙΘΙΟΠΙΑ

ΦΙΤΖΙ

ΜΙΚΡΟΝΗΣΙΑ

ΓΚΑΜΠΟΝ

ΓΡΕΝΑΔΑ

ΓΕΩΡΓΙΑ

ΓΚΑΝΑ

ΓΚΑΜΠΙΑ

ΓΟΥΙΝΕΑ

ΓΟΥΙΝΕΑ ΙΣΗΜΕΡΙΝΗ

ΓΟΥΙΝΕΑ ΜΠΙΣΣΑΟΥ

ΓΟΥΙΑΝΑ

ΑΪΤΗ

ΙΝΔΟΝΗΣΙΑ

ΙΝΔΙΑ

ΙΡΑΚ

ΙΡΑΝ

ΤΖΑΜΑΪΚΑ

ΙΟΡΔΑΝΙΑ

ΚΕΝΥΑ

ΚΙΡΓΙΖΙΑ

ΚΑΜΠΟΤΖΗ

ΚΙΡΙΜΠΑΤΙ

ΚΟΜΟΡΕΣ

ΑΓΙΟΣ ΧΡΙΣΤΟΦΟΡΟΣ ΚΑΙ ΝΕΒΙΣ

ΒΟΡΕΙΟΣ ΚΟΡΕΑ

ΚΟΥΒΕΙΤ

ΚΑΖΑΚΣΤΑΝ

ΛΑΟΣ

ΛΙΒΑΝΟΣ

ΑΓΙΑ ΛΟΥΚΙΑ

ΣΡΙ ΛΑΝΚΑ

ΛΙΒΕΡΙΑ

ΛΕΣΟΤΟ

ΛΙΒΥΗ

ΜΑΡΟΚΟ

ΜΟΛΔΑΒΙΑ

ΜΑΔΑΓΑΣΚΑΡΗ

ΜΑΡΣΑΛ (ΝΗΣΟΙ)

ΠΡΩΗΝ ΓΙΟΥΓΚΟΣΛΑΒΙΚΗ ΔΗΜΟΚΡΑΤΙΑ ΤΗΣ ΜΑΚΕΔΟΝΙΑΣ

ΜΑΛΙ

ΒΙΡΜΑΝΙΑ/ΜΙΑΝΜΑΡ

ΜΟΓΓΟΛΙΑ

ΒΟΡΕΙΕΣ ΜΑΡΙΑΝΝΕΣ (ΝΗΣΟΙ)

ΜΑΥΡΙΤΑΝΙΑ

ΜΑΥΡΙΚΙΟΣ

ΜΑΛΔΙΒΕΣ

ΜΑΛΑΟΥΙ

ΜΟΖΑΜΒΙΚΗ

ΝΑΜΙΜΠΙΑ

ΝΙΓΗΡΑΣ

ΝΙΓΗΡΙΑ

ΝΕΠΑΛ

ΝΑΟΥΡΟΥ

ΟΜΑΝ

ΠΕΡΟΥ

ΠΑΠΟΥΑΣΙΑ ΝΕΑ ΓΟΥΙΝΕΑ

ΦΙΛΙΠΠΙΝΕΣ

ΠΑΚΙΣΤΑΝ

ΠΑΛΑΟΥ

ΚΑΤΑΡ

ΡΟΥΜΑΝΙΑ

ΡΩΣΙΑ

ΡΟΥΑΝΤΑ

ΣΑΟΥΔΙΚΗ ΑΡΑΒΙΑ

ΣΟΛΟΜΩΝΤΟΣ (ΝΗΣΟΙ)

ΣΕΫΧΕΛΛΕΣ

ΣΟΥΔΑΝ

ΣΙΕΡΡΑ ΛΕΟΝΕ

ΣΕΝΕΓΑΛΗ

ΣΟΜΑΛΙΑ

ΣΟΥΡΙΝΑΜ

ΣΑΟ ΤΟΜΕ ΚΑΙ ΠΡΙΝΣΙΠΕ

ΣΥΡΙΑ

ΣΟΥΑΖΙΛΑΝΔΗ

ΤΣΑΝΤ

ΤΟΓΚΟ

ΤΑΪΛΑΝΔΗ

ΤΑΤΖΙΚΙΣΤΑΝ

ΤΟΥΡΚΜΕΝΙΣΤΑΝ

ΤΥΝΗΣΙΑ

ΤΟΝΓΚΑ

ΤΟΥΡΚΙΑ

ΤΡΙΝΙΔΑΔ ΚΑΙ ΤΟΜΠΑΓΚΟ

ΤΟΥΒΑΛΟΥ

ΤΑΪΒΑΝ

ΤΑΝΖΑΝΙΑ

ΟΥΚΡΑΝΙΑ

ΟΥΓΚΑΝΤΑ

ΟΥΖΜΠΕΚΙΣΤΑΝ

ΑΓΙΟΣ ΒΙΚΕΝΤΙΟΣ ΚΑΙ ΓΡΕΝΑΔΙΝΕΣ

ΒΙΕΤΝΑΜ

ΒΑΝΟΥΑΤΟΥ

ΣΑΜΟΑ (ΔΥΤΙΚΗ)

ΥΕΜΕΝΗ

ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΙΟΥΓΚΟΣΛΑΒΙΑΣ (ΣΕΡΒΙΑ ΚΑΙ ΜΑΥΡΟΒΟΥΝΙΟ)

ΝΟΤΙΟΣ ΑΦΡΙΚΗ

ΖΑΜΠΙΑ

ΖΙΜΠΑΜΠΟΥΕ

II. Ενημερωμένη απογραφή των κρατών οι υπήκοοι των οποίων απαλλάσσονται από το υποχρεωτικό καθεστώς θεωρήσεων σε όλα τα κράτη μέλη

ΑΝΔΟΡΡΑ

ΑΡΓΕΝΤΙΝΗ

ΑΥΣΤΡΑΛΙΑ

ΜΠΡΟΥΝΕΪ

ΒΟΛΙΒΙΑ

ΒΡΑΖΙΛΙΑ(3)

ΚΑΝΑΔΑΣ

ΕΛΒΕΤΙΑ

ΧΙΛΗ

ΚΟΣΤΑ ΡΙΚΑ

ΚΥΠΡΟΣ

ΤΣΕΧΙΚΗ ΔΗΜΟΚΡΑΤΙΑ

ΙΣΗΜΕΡΙΝΟΣ

ΕΣΘΟΝΙΑ

ΜΟΝΑΚΟ

ΓΟΥΑΤΕΜΑΛΑ

ΟΥΝΔΟΥΡΑ

ΚΡΟΑΤΙΑ

ΟΥΓΓΑΡΙΑ

ΙΣΡΑΗΛ(4)

ΙΣΛΑΝΔΙΑ

ΙΑΠΩΝΙΑ

ΝΟΤΙΟΣ ΚΟΡΕΑ

ΛΙΧΤΕΝΣΤΑΙΝ

ΛΙΘΟΥΑΝΙΑ

ΛΕΤΟΝΙΑ

ΜΑΛΤΑ

ΜΕΞΙΚΟ

ΜΑΛΑΙΣΙΑ

ΝΙΚΑΡΑΓΟΥΑ

ΝΟΡΒΗΓΙΑ

ΝΕΑ ΖΗΛΑΝΔΙΑ

ΠΑΝΑΜΑΣ

ΠΟΛΩΝΙΑ

ΠΑΡΑΓΟΥΑΗ

ΣΙΓΚΑΠΟΥΡΗ

ΣΛΟΒΕΝΙΑ

ΣΛΟΒΑΚΙΑ

ΑΓΙΟΣ ΜΑΡΙΝΟΣ

ΕΛ ΣΑΛΒΑΔΟΡ

ΗΝΩΜΕΝΕΣ ΠΟΛΙΤΕΙΕΣ(5)

ΟΥΡΟΥΓΟΥΑΗ

ΑΓΙΑ ΕΔΡΑ

ΒΕΝΕΖΟΥΕΛΑ

III. Ενημερωμένη απογραφή των κρατών οι υπήκοοι των οποίων υποβάλλονται από ορισμένα μόνο κράτη μέλη στο καθεστώς θεωρήσεων

ΚΟΛΟΜΒΙΑ

Πίνακας των χωρών οι υπήκοοι των οποίων υποβάλλονται στο καθεστώς θεωρήσεων μόνον από ορισμένα κράτη Σένγκεν

>ΘΕΣΗ ΠΙΝΑΚΑ>

(1) Ο κατάλογος αυτός δεν προδικάζει ούτε τη θέση κάθε κράτους Σένγκεν σε σχέση με το διεθνές καθεστώς των αναφερομένων χωρών, ούτε τις σχέσεις τις οποίες κάθε κράτος μέλος μπορεί να διατηρεί με τις χώρες αυτές.

(2) Αναφέρεται στο παράρτημα του κανονισμού (ΕΚ) αριθ. 574/1999 του Συμβουλίου, της 12ης Μαρτίου 1995, για καθορισμό των τρίτων χωρών οι υπήκοοι των οποίων πρέπει να διαθέτουν θεώρηση κατά τη διέλευση των εξωτερικών συνόρων των κρατών μελών.

(3) Οι ναυτικοί οι οποίοι είναι υπήκοοι του εν λόγω κράτους υποβάλλονται στο καθεστώς θεωρήσεων από την Ελλάδα.

(4) Η Γαλλία διατηρεί την υποχρέωση θεώρησης βραχείας διαμονής για τα μέλη του πληρώματος πλοίων και αεροσκαφών κατά την άσκηση των καθηκόντων τους.

(5) Η Γαλλία υποβάλλει τις ακόλουθες κατηγορίες υπηκόων των Ηνωμένων Πολιτειών στο καθεστώς θεωρήσεων:

- φοιτητές

- δημοσιογράφους σε υπηρεσιακό ταξίδι

- μέλη πληρωμάτων πλοίων ή αεροσκαφών κατά την άσκηση των καθηκόντων τους.

ΠΑΡΑΡΤΗΜΑ 2

Καθεστώς κυκλοφορίας για κατόχους διπλωματικών, επίσημων και υπηρεσιακών διαβατηρίων και για κατόχους αδείας ελευθέρας κυκλοφορίας τις οποίες χορηγούν ορισμένοι διεθνείς οργανισμοί διακυβερνητικού χαρακτήρα στους υπαλλήλους τους

I. Καθεστώς κυκλοφορίας στα εξωτερικά σύνορα

1. Το καθεστώς κυκλοφορίας για τους κατόχους των διαβατηρίων αυτών δεν θίγεται από τον κατάλογο του κοινού καθεστώτος θεωρήσεων. Εντούτοις, τα κράτη δεσμεύονται να πληροφορήσουν εκ των προτέρων τα λοιπά κράτη μέλη για τις τροποποιήσεις που προτίθενται να επιφέρουν στο καθεστώς κυκλοφορίας των κατόχων των εν λόγω διαβατηρίων και να λάβουν υπόψη τα συμφέροντα των λοιπών κρατών Σένγκεν.

2. Με σκοπό να προωθηθεί με ιδιαίτερη ευελιξία η εναρμόνιση του καθεστώτος κυκλοφορίας με το είδος αυτό διαβατηρίου, σε παράρτημα στην κοινή προξενική εγκύκλιο, και πληροφοριακά, θα βρίσκεται ο κατάλογος των χωρών από τους υπήκοους των οποίων ένα ή περισσότερα κράτη Σένγκεν δεν απαιτούν θεώρηση όταν πρόκειται για κατόχους επίσημων ή/και υπηρεσιακών ή επίσημων διαβατηρίων, ενώ απαιτούν θεώρηση προκειμένου για κατόχους κοινών διαβατηρίων. Θα βρίσκεται επίσης, κατάλογος και για την αντίθετη περίπτωση. Η εκτελεστική επιτροπή θα αναθεωρεί τακτικά και τους δύο καταλόγους αυτούς.

3. Δε θα απολαμβάνουν του καθεστώτος κυκλοφορίας το οποίο προβλέπεται στο έγγραφο αυτό οι κάτοχοι κοινών διαβατηρίων για δημόσιες υποθέσεις ούτε οι κάτοχοι υπηρεσιακών, επίσημων, ειδικών διαβατηρίων, η χορήγηση των οποίων από τρίτες χώρες δεν ανταποκρίνεται με τη διεθνή πρακτική που εφαρμόζεται από τα κράτη Σένγκεν. Για το σκοπό αυτό, η εκτελεστική επιτροπή, κατόπιν προτάσεως μίας ομάδος εμπειρογνωμόνων, θα έχει τη δυνατότητα να καταρτίσει κατάλογο διαβατηρίων -πέραν των κοινών διαβατηρίων- οι κάτοχοι των οποίων δε θα τυγχάνουν προνομιακής μεταχείρισης εκ μέρους των κρατών μελών.

4. Σε όσους χορηγείται θεώρηση προς διαπίστευση, για πρώτη φορά, σε ένα κράτος μέλος θα μπορούν, τουλάχιστον, να διέρχονται (τράνζιτ) από την επικράτεια των λοιπών κρατών προκειμένου να εισέλθουν στην επικράτεια του κράτους το οποίο χορήγησε τη θεώρηση υπό τις προϋποθέσεις του άρθρου 18 της σύμβασης εφαρμογής.

5. Τα ήδη διαπιστευμένα μέλη των διπλωματικών και προξενικών αντιπροσωπειών και οι οικογένειές τους που είναι κάτοχοι της ειδικής κάρτας που χορηγείται από το Υπουργείο Εξωτερικών μπορούν να διασχίζουν τα εξωτερικά σύνορα και να εισέρχονται στο χώρο Σένγκεν επιδεικνύοντας την εν λόγω κάρτα και, αν είναι απαραίτητο το ταξιδιωτικό έγγραφο.

6. Κατά γενικό κανόνα, οι κάτοχοι διπλωματικών, επίσημων ή υπηρεσιακών διαβατηρίων δεν χρειάζεται να αποδείξουν ότι διαθέτουν τα επαρκή μέτρα συντήρησης, χωρίς, εντούτοις, να απαλλάσσονται από το καθεστώς θεωρήσεων όταν αυτό είναι υποχρεωτικό. Ωστόσο, όταν πρόκειται για μετακινήσεις ιδιωτικής φύσεως, είναι δυνατόν να ζητούνται σε περίπτωση ανάγκης τα ίδια δικαιολογητικά όπως όταν πρόκειται για τις αιτήσεις θεώρησης για απλό διαβατήριο.

7. Κάθε αίτηση θεώρησης για διπλωματικό, επίσημο ή υπηρεσιακό διαβατήριο, πρέπει να συνοδεύεται από ρηματική διακοίνωση του ΥΠΕΞ ή διπλωματικής αρχής (εάν η αίτηση θεώρησης υποβάλλεται σε τρίτη χώρα), όταν ο αιτών μετακινείται σε αποστολή. Σε περίπτωση ταξιδιού ιδιωτικής φύσης, μπορεί επίσης να ζητηθεί ρηματική διακοίνωση.

8.1. Το σύστημα προηγούμενης διαβούλευσης μεταξύ των κεντρικών αρχών άλλων κρατών, εφαρμόζεται για τις αιτήσεις θεώρησης για διπλωματικά, επίσημα και υπηρεσιακά διαβατήρια. Η προηγούμενη διαβούλευση δεν πραγματοποιείται αναφορικά με το κράτος εκείνο που υπέγραψε σύμβαση κατάργησης του καθεστώτος θεωρήσεων σε διπλωματικά ή/και υπηρεσιακά διαβατήρια με τη χώρα στον υπήκοο της οποίας αναφέρεται η διαβούλευση (στις περιπτώσεις του παραρτήματος 5 της παρούσας εγκυκλίου).

Στην περίπτωση που κάποιο κράτος έχει αντιρρήσεις, το κράτος Σένγκεν το οποίο πρέπει να εξετάσει την αίτηση μπορεί να χορηγήσει θεώρηση περιορισμένης εδαφικά ισχύος.

8.2. Τα κράτη Σένγκεν συμφωνούν να μην υπογράφουν στο μέλλον, χωρίς προηγούμενη συμφωνία με τα υπόλοιπα κράτη μέλη, συμβάσεις κατάργησης του καθεστώτος θεώρησης σε διπλωματικά, επίσημα ή υπηρεσιακά διαβατήρια, με κράτη για τους υπηκόους των οποίων άλλο κράτος Σένγκεν απαιτεί προηγούμενη διαβούλευση για τη χορήγηση θεωρήσεων.

8.3. Προκειμένου για χορήγηση θεώρησης προς διαπίστευση σε αλλοδαπό καταχωρημένο ως ανεπιθύμητο και αν εφαρμόζεται το σύστημα προηγούμενης διαβούλευσης, θα ακολουθηθεί η διαδικασία της διαβούλευσης σύμφωνα με το άρθρο 25 της σύμβασης εφαρμογής.

9. Όταν ένα κράτος δέχεται κατόχους διπλωματικών, επίσημων ή υπηρεσιακών διαβατηρίων κάνοντας χρήση των εξαιρέσεων που προβλέπονται στο άρθρο 5 παράγραφος 2 της σύμβασης εφαρμογής, η άδεια εισόδου θα ισχύει μόνο για την επικράτεια του εν λόγω κράτους το οποίο και οφείλει να πληροφορήσει σχετικά τα άλλα κράτη μέλη.

II. Καθεστώς κυκλοφορίας στα εσωτερικά σύνορα

Εφαρμόζεται εν γένει το καθεστώς κυκλοφορίας το οποίο προβλέπεται στα άρθρα 19 και επόμενα της σύμβασης εφαρμογής, εκτός και αν είχε χορηγηθεί θεώρηση περιορισμένης εδαφικά ισχύος.

Μπορούν να κυκλοφορούν στην επικράτεια επί τρεις μήνες από την είσοδο (εάν υπάγονται στην περίπτωση κατά την οποία δεν απαιτείται θεώρηση) ή για όσο προβλέπεται από τη συγκεκριμένη θεώρηση.

Τα διαπιστευμένα μέλη των διπλωματικών και προξενικών αρχών και οι οικογένειές τους, κάτοχοι της ειδικής κάρτας που χορηγείται από το Υπουργείο Εξωτερικών μπορούν να κυκλοφορούν στο έδαφος των λοιπών κρατών μελών επί τρεις μήνες, κατά ανώτατο όριο, επιδεικνύοντας την εν λόγω κάρτα και, αν είναι απαραίτητο το ταξιδιωτικό έγγραφο.

III. Το καθεστώς κυκλοφορίας το οποίο περιγράφεται στο παρόν έγγραφο ισχύει για τις χορηγούμενες άδειες ελευθέρας κυκλοφορίας στους υπαλλήλους των διεθνών οργανισμών διακυβερνητικού χαρακτήρα στους οποίους ανήκουν όλα τα κράτη Σένγκεν, και τους οποίους οι ιδρυτικές συμφωνίες των οργανισμών αυτών απαλλάσσουν από υποχρεώσεις σχετικά με την εγγραφή τους στα μητρώα αλλοδαπών και με την κατοχή αδείας παραμονής (βλέπε σελίδα 66 του κοινού εγχειριδίου των συνόρων)

Καθεστώς κυκλοφορίας για τους κατόχους διπλωματικών, επίσημων ή υπηρεσιακών διαβατηρίων

Κατάλογος Α

Χώρες, από τους υπηκόους των οποίων ένα ή περισσότερα κράτη Σένγκεν δεν απαιτούν θεώρηση όταν πρόκειται για κατόχους διπλωματικών, επίσημων ή υπηρεσιακών διαβατηρίων, ενώ απαιτούν θεώρηση προκειμένου για κατόχους κοινών διαβατηρίων.

>ΘΕΣΗ ΠΙΝΑΚΑ>

Κατάλογος Β

Χώρες, από τους υπηκόους των οποίων ένα ή περισσότερα κράτη Σένγκεν απαιτούν θεώρηση όταν πρόκειται για κατόχους διπλωματικών, επίσημων ή υπηρεσιακών διαβατηρίων, ενώ ΔΕΝ απαιτούν θεώρηση προκειμένου για κατόχους κοινών διαβατηρίων.

>ΘΕΣΗ ΠΙΝΑΚΑ>

ΠΑΡΑΡΤΗΜΑ 3

Κατάλογος των κρατών οι υπήκοοι των οποίων ή οι κάτοχοι ταξιδιωτικών εγγράφων χορηγουμένων από τα κράτη αυτά, υποβάλλονται υποχρεωτικά στο καθεστώς θεωρήσεων διέλευσης από αεροδρόμιο(1)

Τα κράτη Σένγκεν δεσμεύονται να μην τροποποιήσουν το μέρος I του παραρτήματος 3 χωρίς προηγούμενη συμφωνία των υπόλοιπων κρατών μελών.

Σε περίπτωση που ένα κράτος επιθυμεί να τροποποιήσει το μέρος II του παραρτήματος αυτού, δεσμεύεται να ενημερώσει σχετικά τους εταίρους και να λάβει υπόψη τα συμφέροντά τους.

ΜΕΡΟΣ I

Κοινός κατάλογος των κρατών οι υπήκοοι των οποίων ή οι κάτοχοι ταξιδιωτικών εγγράφων χορηγουμένων από τα κράτη αυτά, υποβάλλονται υποχρεωτικά στο καθεστώς θεωρήσεων διέλευσης από αεροδρόμιο (VTA) από το σύνολο των κρατών Σένγκεν.(2)(3)

ΑΦΓΑΝΙΣΤΑΝ

ΜΠΑΓΚΛΑΝΤΕΣ

ΛΑΪΚΗ ΔΗΜΟΚΡΑΤΙΑ ΤΟΥ ΚΟΝΓΚΟ(4)

ΕΡΥΘΡΑΙΑ(5)

ΑΙΘΙΟΠΙΑ

ΓΚΑΝΑ

ΙΡΑΚ

ΙΡΑΝ

ΣΡΙ ΛΑΝΚΑ

ΝΙΓΗΡΙΑ

ΠΑΚΙΣΤΑΝ

ΣΟΜΑΛΙΑ

Τα εν λόγω άτομα δεν υπόκεινται στην υποχρέωση θεώρησης, αν είναι κάτοχοι ενός εκ των τίτλων διαμονής, οι οποίοι καταγράφονται στο μέρος III του παρόντος παραρτήματος, ο οποίος εκδόθηκε από ένα κράτος μέλος του ΕΟΧ (κατάλογος Α), ή είναι κάτοχοι ενός συγκεκριμένου εκ των ακολούθων τίτλων διαμονής που εκδόθηκε από την Ανδόρρα, την Ιαπωνία, τον Καναδά, το Μονακό, τον Άγιο Μαρίνο, την Ελβετία ή τις Ηνωμένες Πολιτείες, ο οποίος εξασφαλίζει απόλυτο δικαίωμα επιστροφής (κατάλογος Β).

Ο κατάλογος των τίτλων διαμονής θα συμπληρώνεται ομοφώνως από την ομάδα εργασίας II "Θεωρήσεις" και θα εξετάζεται κατά τακτά διαστήματα. Σε περίπτωση που ανακύψουν προβλήματα, τα συμβαλλόμενα μέρη μπορούν να προβούν στην ανάκληση των εν λόγω μέτρων μέχρι την εξεύρεση ομόφωνης λύσης. Τα συμβαλλόμενα μέρη μπορούν να εξαιρέσουν συγκεκριμένους τίτλους διαμονής από την εν λόγω απαλλαγή, εάν τούτο αναγράφεται στο μέρος III.

Σε ό, τι αφορά τους κατόχους διπλωματικών, υπηρεσιακών ή άλλων επίσημων διαβατηρίων, η απόφαση σχετικά με την απαλλαγή τους από την υποχρέωση θεώρησης διέλευσης από αερολιμένα εναπόκειται στο ενδιαφερόμενο κράτος μέλος.

ΜΕΡΟΣ II

Κατάλογος των κρατών οι υπήκοοι των οποίων ή οι κάτοχοι των ταξιδιωτικών εγγράφων χορηγουμένων από τα κράτη αυτά, υποβάλλονται υποχρεωτικά στο καθεστώς θεωρήσεων διέλευσης από αεροδρόμιο εκ μέρους ορισμένων μόνο κρατών Σένγκεν.

>ΘΕΣΗ ΠΙΝΑΚΑ>

ΜΕΡΟΣ III

Α. Κατάλογος των τίτλων διαμονής των κρατών του ΕΟΧ, οι κάτοχοι των οποίων απαλλάσσονται από την υποχρέωση θεώρησης διέλευσης από αερολιμένα κατά την προσκόμιση του εν λόγω τίτλου:

ΔΑΝΙΑ:

- Opholdstilladelse (άδεια διαμονής υπό μορφή δελτίου άδειας διαμονής με την ένδειξη C, D, E, F, G, H, J, K ή L).

- Opholdstilladelse (άδεια διαμονής υπό μορφή αυτοκόλλητης ετικέτας ροζ και λευκού χρώματος με την ένδειξη B, C ή Η, η οποία επικολλάται στο διαβατήριο)

- Tilbagerejsetilladelse (άδεια επανεισόδου υπό μορφή σφραγίδας στην οποία αναγράφεται η ένδειξη I, II ή III, η οποία τίθεται στο διαβατήριο)

ΦΙΝΛΑΝΔΙΑ:

- Oleskelulupa uppehållstillstånd - residence permit in card form (δελτίο διαμονής για τους υπηκόους της Ευρωπαϊκής Ένωσης και του ΕΟΧ και για τα μέλη της οικογενείας τους που κατοικούν στη Φινλανδία)

- Άδεια διαμονής υπό μορφή αυτοκόλλητης συμπληρωμένης ετικέτας στην αγγλική γλώσσα, η οποία αναφέρει σαφώς το είδος και τη διάρκεια της άδειας και στην οποία αναγράφονται οι ενδείξεις "Suomi Finland", "Visa" και "Permit"

- Άδεια διαμονής υπό μορφή αυτοκόλλητης ετικέτας που αντιστοιχεί στο μοντέλο της αυτοκόλλητης θεώρησης, η οποία φέρει την ένδειξη στα φινλανδικά "Oleskelulupa Ja Työlupa" (άδεια διαμονής και εργασίας)

- Oleskelulupa uppehållstillstånd (τίτλος διαμονής ενιαίου τύπου της ΕΕ στα φινλανδικά/σουηδικά)

ΗΝΩΜΕΝΟ ΒΑΣΙΛΕΙΟ:

- Leave to remain in the United Kingdom for an indefinite period (άδεια διαμονής στο Ηνωμένο Βασίλειο απεριορίστου διαρκείας. Το έγγραφο αυτό εγγυάται την επιστροφή, μόνο αν η διάρκεια διαμονής εκτός του Ηνωμένου Βασιλείου δεν υπερβαίνει τα δύο έτη)

- Certificate of Entitlement to the Right of Abode (έγγραφο που βεβαιώνει το δικαίωμα εγκατάστασης)

ΙΡΛΑΝΔΙΑ:

- Residence permit (άδεια διαμονής) σε συνδυασμό με θεώρηση επανεισόδου re-entry visa (άδεια διαμονής μόνο σε συνδυασμό με θεώρηση για εκ νέου είσοδο)

ΙΣΛΑΝΔΙΑ:

- Alien's passport σε συνδυασμό με re-entry permit [διαβατήριο αλλοδαπών (με κάλυμμα χρώματος καφέ) η άδεια επανεισόδου υλοποιείται με την απόθεση σφραγίδας επί του διαβατηρίου](6)

- Temporary residence permit σε συνδυασμό με re-entry permit [άδεια διαμονής περιορισμένης διάρκειας (κόκκινου χρώματος) με άδεια επανεισόδου υπό μορφή σφραγίδας επί του διαβατηρίου]

- Permanent residence permit [μόνιμη άδεια διαμονής (κίτρινο δελτίο με πράσινες γραμμές)]

- Permanent work and residence permit [μόνιμη άδεια διαμονής και εργασίας (δελτίο πράσινου χρώματος)]

ΛΙΧΤΕΝΣΤΑΪΝ:

- Livret pour étranger B (άδεια διαμονής που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται στο ένα έτος)

- Livret pour étranger C (άδεια εγκατάστασης που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται σε 5 ή 10 έτη)

ΝΟΡΒΗΓΙΑ:

- Oppholdstillatelse (άδεια διαμονής περιορισμένης διάρκειας)

- Arbeidstillatelse (άδεια εργασίας περιορισμένης διάρκειας)

- Bosettingstillatelse (άδεια διαμονής και εργασίας απεριόριστης διάρκειας)

ΣΟΥΗΔΙΑ

- Μόνιμη άδεια διαμονής υπό μορφή αυτοκόλλητης ετικέτας η οποία επικολλάται στο διαβατήριο και έχει την ένδειξη "SVERIGE Bevis om permanent uppehållstillstånd; SWEDEN Certificat of permanent residence permit"

- Άδεια διαμονής και εργασίας υπό μορφή αυτοκόλλητης ετικέτας η οποία επικολλάται στο διαβατήριο και έχει την ένδειξη "SVERIGE Uppehålls och arbetstillstånd; SWEDEN residence and work permit"

Β. Κατάλογος των τίτλων διαμονής με απόλυτο δικαίωμα επιστροφής, οι κάτοχοι των οποίων απαλλάσσονται από την υποχρέωση θεώρησης διέλευσης από αερολιμένα κατά την προσκόμιση του εν λόγω τίτλου:

ΑΝΔΟΡΡΑ:

- Tarjeta provisional de estancia y de trabajo (δελτίο προσωρινής διαμονής και εργασίας) (λευκού χρώματος). Χορηγείται για εποχική εργασία, ανάλογα με τη διάρκεια εργασίας. Σε καμία περίπτωση δεν υπερβαίνει τους 6 μήνες και δεν ανανεώνεται

- Tarjeta de estancia y de trabajo (δελτίο διαμονής και εργασίας) (λευκού χρώματος). Χορηγείται για 6 μήνες και δύναται να ανανεωθεί για διάστημα ενός έτους

- Tarjeta de estancia (δελτίο διαμονής) (λευκού χρώματος). Χορηγείται για 6 μήνες και δύναται να ανανεωθεί για διάστημα ενός έτους

- Tarjeta temporal de residencia (δελτίο προσωρινής παραμονής) (ροζ χρώματος). Χορηγείται για ένα έτος και δύναται να ανανεωθεί δις για περίοδο της ίδιας διάρκειας

- Tarjeta ordinaria de residencia (δελτίο συνήθους παραμονής) (κίτρινου χρώματος). Χορηγείται για τρία έτη και δύναται να ανανεωθεί για διάστημα τριών ετών

- Tarjeta privilegiada de residencia (προνομιούχο δελτίο παραμονής) (πράσινου χρώματος). Χορηγείται για πέντε έτη και δύναται να ανανεωθεί για περιόδους της ίδιας διάρκειας

- Autorización de residencia (άδεια παραμονής) (πράσινου χρώματος). Χορηγείται για ένα έτος και δύναται να ανανεωθεί για περιόδους τριών ετών

- Autorización temporal de residencia y de trabajo (άδεια προσωρινής παραμονής και εργασίας) (ροζ χρώματος). Χορηγείται για δύο έτη και δύναται να ανανεωθεί για διάρκεια δύο ετών

- Autorización ordinaria de residencia y de trabajo (άδεια συνήθους παραμονής και εργασίας) (κίτρινου χρώματος). Χορηγείται για πέντε έτη

- Autorización privilegiada de residencia y de trabajo (ειδική άδεια παραμονής και εργασίας) (πράσινου χρώματος). Χορηγείται για δέκα έτη και δύναται να ανανεωθεί για περιόδους της ίδιας διάρκειας

ΚΑΝΑΔΑΣ:

- Returning Resident Permit (άδεια επιστροφής για τους κατοίκους, χωριστό φυλλάδιο εντός του διαβατηρίου)

ΕΛΒΕΤΙΑ:

- Livret pour étranger B (άδεια διαμονής που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται στο ένα έτος)

- Livret pour étranger C (άδεια εγκατάστασης που εγγυάται την επιστροφή του κατόχου της, στο βαθμό που δεν έχει λήξει η διάρκεια ισχύος, η οποία ανέρχεται σε 5 ή 10 έτη)

ΜΟΝΑΚΟ:

- Carte de séjour de résident temporaire de Monaco (δελτίο προσωρινής διαμονής κατοίκου του Μονακό)

- Carte de séjour de résident ordinaire de Monaco (δελτίο συνήθους διαμονής κατοίκου του Μονακό)

- Carte de séjour de résident privilégié de Monaco (δελτίο διαμονής προνομιούχου κατοίκου του Μονακό)

- Carte de séjour de conjoint de ressortisant monégasque (δελτίο διαμονής συζύγου υπηκόου του Μονακό)

ΙΑΠΩΝΙΑ

- Re-entry permit to Japan (άδεια επανεισόδου στην Ιαπωνία)

ΑΓΙΟΣ ΜΑΡΙΝΟΣ

- Permesso di soggiorno ordinario (validita illimitata) [παραδοσιακή άδεια διαμονής (απεριόριστης διάρκειας)]

- Permesso di soggiorno continuativo speciale (validita illimitata) [συνεχής ειδική άδεια διαμονής (απεριόριστης διάρκειας)]

- Carta d'identita di San Marino (validita illimitata) [δελτίο ταυτότητας του Αγίου Μαρίνου (απεριόριστης διάρκειας)]

ΗΝΩΜΕΝΕΣ ΠΟΛΙΤΕΙΕΣ ΑΜΕΡΙΚΗΣ

- Form I-551 Permanent resident card [διάρκεια ισχύος δύο ή δέκα ετών]

- Form I-551 Alien registration receipt card [διάρκεια ισχύος δύο ή δέκα ετών]

- Form I-551 Alien registration receipt card (απεριόριστη διάρκεια ισχύος)

- Form I-327 Re-entry document (διάρκεια ισχύος δύο ετών - χορηγείται στους κατόχους εγγράφου I-551)

- Resident alien card [δελτίο ταυτότητας αλλοδαπών για τους κατοίκους, διάρκειας ισχύος δύο ετών, δέκα ετών ή απεριόριστης διάρκειας. Το έγγραφο αυτό εγγυάται την επιστροφή του κατόχου μόνο αν η διαμονή του τελευταίου εκτός των ΗΠΑ δεν διήρκεσε πλέον του ενός έτους]

- Permit to reenter (άδεια επιστροφής διάρκειας ισχύος δύο ετών. Το έγγραφο αυτό εγγυάται την επιστροφή του κατόχου μόνο αν η διαμονή του τελευταίου εκτός των ΗΠΑ δεν διήρκεσε πλέον των δύο ετών)

- Valid temporary residence stamp dans un passeport en cours de validité (διάρκειας ενός έτους μετά την ημερομηνία χορήγησης)

(1) Για τη χορήγηση θεώρησης διέλευσης από αερολιμένα (VTA) δεν απαιτείται διαβούλευση των κεντρικών αρχών.

(2) Για όλα τα κράτη Σένγκεν:

Απαλλάσσονται από τη θεώρηση διέλευσης από αερολιμένα (VTA):

- τα μέλη πληρώματος των αεροπλάνων που είναι υπήκοοι ενός κράτους μέλους της σύμβασης του Σικάγο.

(3) Για τις χώρες Μπενελούξ, την Ισπανία και τη Γαλλία:

Απαλλάσσονται από τη θεώρηση διέλευσης από αερολιμένα (VTA):

- οι κάτοχοι διπλωματικών και υπηρεσιακών διαβατηρίων.

(4) Για τη Γερμανία:

Η υποχρέωση θεώρησης θα αρχίσει να ισχύει όταν οι εθνικές διαδικασίες θα έχουν ολοκληρωθεί.

(5) Για τη Γερμανία:

Η υποχρέωση θεώρησης θα αρχίσει να ισχύει όταν οι εθνικές διαδικασίες θα έχουν ολοκληρωθεί.

(6) Ο τίτλος διαμονής αυτός δεν απαλλάσσει τον κάτοχό του από την υποχρέωση θεώρησης διέλευσης από αερολιμένα στη Γερμανία.

ΠΑΡΑΡΤΗΜΑ 4

Κατάλογος εγγράφων τα οποία επιτρέπουν την είσοδο χωρίς θεώρηση

ΒΕΛΓΙΟ

- Carte d'identité d'étranger

Identiteitskaart voor vreemdelingen

Personalausweis für Ausländer

(Δελτίο ταυτότητας αλλοδαπού)

- Certificat d'inscription au registre des étrangers

Bewijs van inschrijving in het vreemdelingenregister

Bescheinigung der Eintragung im Ausländer-register

(Βεβαίωση εγγραφής στο μητρώο των αλλοδαπών)

- Ειδικές άδειες διαμονής που χορηγούνται από το Υπουργείο Εξωτερικών:

- Carte d'identité diplomatique

Diplomatieke identiteitskaart

Diplomatischer Personalausweis

(Διπλωματική ταυτότητα)

- Carte d'identité consulaire

Consulaire identiteitskaart

Konsularer Personalausweis

(Προξενική ταυτότητα)

- Carte d'identité spéciale - couleur bleue

Bijzondere identiteitskaart - blauw

Besonderer Personalausweis - blau

(Ειδική ταυτότητα - χρώματος κυανού)

- Carte d'identité spéciale - couleur rouge

Bijzondere identiteitskaart - rood

Besonderer Personalausweis - rot

(Ειδική ταυτότητα - χρώματος ερυθρού)

- Certificat d'identité pour les enfants âgés de moins de cinq ans des étrangers privilégiés titulaires d'une carte d'identité diplomatique, d'une carte d'identité consulaire, d'une carte d'identité spéciale - couleur bleue ou d'une carte d'identité - couleur rouge

Identiteitsbewijs voor kinderen, die de leeftijd van vijf jaar nog niet hebben bereikt, van een bevoorrecht vreemdeling dewelke houder is van een diplomatieke identiteitskaart, consulaire identiteitskaart, bijzondere identiteitskaart - blauw of bijzondere identiteitskaart - rood

Identitätsnachweis für Kinder unter fünf Jahren, von privilegierten Ausländern, die Inhaber eines diplomatischen Personalausweises sind, eines konsularen Personalausweises, eines besonderen Personalausweises - rot oder eines besonderen Personalausweises - blau

(Πιστοποιητικό ταυτότητας για παιδιά ηλικίας κάτω των 5 ετών προνομιούχων αλλοδαπών, οι οποίοι είναι κάτοχοι διπλωματικού δελτίου ταυτότητας, προξενικού δελτίου ταυτότητας, ειδικού δελτίου ταυτότητας χρώματος κυανού ή ειδικού δελτίου ταυτότητας χρώματος ερυθρού)

- Certificat d'identité avec photographie délivré par une administration communale belge à un enfant de moins de douze ans

Door een Belgisch gemeentebestuur aan een kind beneden de 12 jaar afgegeven identiteitsbewijs met foto

Von einer belgischen Gemeindeverwaltung einem Kind unter dem 12. Lebensjahr ausgestellter Personalausweis mit Lichtbild

(Πιστοποιητικό ταυτότητας με φωτογραφία, το οποίο χορηγήθηκε από βελγική διοικητική δημοτική ή κοινοτική αρχή σε παιδί ηλικίας κάτω των δώδεκα ετών)

- Κατάλογος προσώπων που συμμετέχουν σε σχολική εκδρομή στο εσωτερικό της ΕΕ

ΓΕΡΜΑΝΙΑ

- Aufenthaltserlaubnis für die Bundesrepublik Deutschland

(Τίτλος διαμονής για την Ομοσπονδιακή Δημοκρατία της Γερμανίας)

- Aufenthaltserlaubnis für Angehörige eines Mitgliedstaates der EG

(Τίτλος διαμονής για τους κοινοτικούς υπηκόους)

- Aufenthaltsberechtigung für die Bundesrepublik Deutschland

(Άδεια διαμονής για την Ομοσπονδιακή Δημοκρατία της Γερμανίας)

- Aufenthaltsbewilligung für die Bundesrepublik Deutschland

(Βεβαίωση διαμονής για την Ομοσπονδιακή Δημοκρατία της Γερμανίας)

- Aufenthaltsbefugnis für die Bundesrepublik Deutschland

(Βεβαίωση διαμονής για την Ομοσπονδιακή Δημοκρατία της Γερμανίας)

Αυτοί οι τίτλοι διαμονής δεν δίνουν δικαίωμα εισόδου άνευ θεωρήσεως παρά μόνον εφόσον καταχωρούνται στο διαβατήριο ή χορηγούνται μαζί με το διαβατήριο ως άδεια η οποία επέχει θέση θεώρησης. Δεν δίνουν δικαίωμα εισόδου άνευ θεωρήσεως εάν χορηγηθούν σε αντικατάσταση ενός εθνικού εγγράφου ταυτότητας.

Το σχετικό για αναβολή απέλασης έγγραφο ["Aussetzung der Abschiebung (Duldung)"] καθώς η προσωρινή άδεια διαμονής για αιτούντες άσυλο ("Aufenthaltsgestattung für Asylbewerber") δεν δίνει δικαίωμα εισόδου χωρίς θεώρηση.

- Ειδικοί τίτλοι διαμονής που χορηγούνται από το υπουργείο Εξωτερικών:

- Diplomatenausweis

(Δελτίο ταυτότητας διπλωματικού υπαλλήλου) (ερυθρόν)

- Ausweis für bevorrechtigte Personen

(Δελτίο ταυτότητας για προνομιούχα πρόσωπα) (κυανούν)

- Ausweis

(Δελτίο ταυτότητας) (κίτρινο)

- Personalausweis

(Δελτίο ταυτότητας) (πράσινο)

- Ειδικοί τίτλοι διαμονής που χορηγούνται από τα κρατίδια (Länder)

- Ausweis für Mitglieder des Konsularkorps

(Δελτίο ταυτότητας για τα μέλη του προξενικού σώματος) (λευκό)

- Ausweis

(Δελτίο ταυτότητας) (φαιό)

- Ausweis für Mitglieder des Konsularkorps

(Δελτίο ταυτότητας για τα μέλη του προξενικού σώματος) (λευκό με πράσινες ραβδώσεις)

- Ausweis

(Δελτίο ταυτότητας) (κίτρινο)

- Ausweis

(Δελτίο ταυτότητας) (πράσινο)

- Κατάλογος προσώπων που συμμετέχουν σε σχολική εκδρομή στο εσωτερικό της Ευρωπαϊκής Ένωσης.

ΕΛΛΑΔΑ

- Άδεια παραμονής αλλοδαπού για εργασία

- Άδεια παραμονής μελών οικογενείας αλλοδαπού

- Άδεια παραμονής αλλοδαπού για σπουδές

- Άδεια παραμονής αλλοδαπού (χρώμα λευκό)

(Χορηγείται σε αλλοδαπούς, οι οποίοι είναι σύζυγοι Ελλήνων πολιτών. Είναι ετησίας διαρκείας, ανανεώσιμη για όσο χρόνο ισχύει ο γάμος)

- Δελτίο ταυτότητας αλλοδαπού (χρώμα πράσινο)

(Χορηγείται μόνο σε αλλοδαπούς ελληνικής καταγωγής. Η ισχύς του μπορεί να είναι διετούς ή πενταετούς διάρκειας)

- Ειδικό δελτίο ταυτότητας ομογενούς (χρώμα μπεζ)

(Χορηγείται σε αλλοδαπούς Ελληνικής καταγωγής από Αλβανία. Ισχύει για τρία έτη. Το ίδιο δελτίο χορηγείται και στους συζύγους και κατιόντες των ελληνικής καταγωγής, ανεξαρτήτως εθνικής καταγωγής, εφόσον η συγγενική σχέση τους προκύπτει από επίσημα στοιχεία)

- Κατάλογος προσώπων που συμμετέχουν σε σχολική εκδρομή στο εσωτερικό της Ευρωπαϊκής Ένωσης

ΙΣΠΑΝΙΑ

Οι κάτοχοι ισχυρής άδειας επιστροφής μπορούν να εισέλθουν χωρίς θεώρηση.

Οι ισχύουσες άδειες διαμονής που επιτρέπουν την είσοδο χωρίς θεώρηση στο ισπανικό έδαφος αλλοδαπού, ο οποίος λόγω της ιθαγένειάς του, υποβάλλεται στο υποχρεωτικό καθεστώς θεωρήσεων, είναι οι ακόλουθες:

- Permiso de Residencia Inicial

(Αρχική άδεια παραμονής)

- Permiso de Residencia Ordinario

(Συνήθης άδεια παραμονής)

- Permiso de Residencia Especial

(Ειδική άδεια παραμονής)

- Tarjeta de Estudiante

(Φοιτητική κάρτα)

- Permiso de Residencia tipo A

(Άδεια παραμονής είδος A)

- Permiso de Residencia tipo b

(Άδεια παραμονής είδος b)

- Permiso de Trabajo y de Residencia tipo B

(Άδεια εργασίας και παραμονής είδος B)

- Permiso de Trabajo y de Residencia tipo C

(Άδεια εργασίας και παραμονής είδος C)

- Permiso de Trabajo y de Residencia tipo d

(Άδεια εργασίας και παραμονής είδος d)

- Permiso de Trabajo y de Residencia tipo D

(Άδεια εργασίας και παραμονής είδος D)

- Permiso de Trabajo y de Residencia tipo E

(Άδεια εργασίας και παραμονής είδος E)

- Permiso de Trabajo fronterizo tipo F

(Συνοριακή άδεια εργασίας είδος F)

- Permiso de Trabajo y Residencia tipo P

(Άδεια εργασίας και παραμονής είδος P)

- Permiso de Trabajo y Residencia tipo Ex

(Άδεια εργασίας και παραμονής είδος Ex)

- Tarjeta de Reconocimiento de la excepción a la necesidad de obtener Permiso de Trabajo y Permiso de Residencia (art. 16 Ley 7/85)

(Άδεια αναγνώρισης εξαίρεσης για την υποχρέωση απόκτησης άδειας εργασίας και άδειας παραμονής - άρθρο 16 του νόμου 7/85)

- Permiso de Residencia para Refugiados

(Άδεια παραμονής για πρόσφυγες)

- Lista de Personas que participan en un viaje escolar dentro de la Unión Europea

(Κατάσταση προσώπων που συμμετέχουν σε σχολικό ταξίδι εντός της Ευρωπαϊκής Ένωσης)

- Tarjeta de Familiar Residente Comunitario.

(Άδεια συγγενούς μόνιμου κατοίκου της Κοινότητας)

- Tarjeta temporal de Familiar de Residente Comunitario.

(Προσωρινή άδεια συγγενούς μόνιμου κατοίκου της Κοινότητας)

Οι κατωτέρω κάτοχοι εγγράφων διαπίστευσης που χορηγεί το Υπουργείο Εξωτερικών μπορούν να εισέλθουν χωρίς θεώρηση:

- Tarjeta especial (/κόκκινο)

Ειδική κάρτα με την ένδειξη "Cuerpo Diplomático. Embajador. Documento de Identidad" (Διπλωματικό Σώμα. Πρέσβης. Έγγραφο ταυ